qundao/data-zh-poetry huggingface dataset:
道號毒果
作者：釋法薰
朝代：宋

鐵樹花開半夜間，枝頭結箇子團團。
古今藥殺人無數，不信教伊咬破看。
達磨贊·其三
作者：釋法薰
朝代：宋

孟浪到梁朝，不契梁朝意。
放過一著，走入魏地。
神光謾說安心，未免失却一臂。
頌古
作者：釋法薰
朝代：宋

胡鬚赤，赤鬚胡。
珠走盤兮盤走珠。
狹路相逢誇好手，兩邊雪刃血模糊。
頌古十首·其一
作者：釋法薰
朝代：宋

道人相見問如何，舉手寒溫事已多。
潦倒趙州呈漆器，岳陽船子洞庭波。
頌古十首·其一〇
作者：釋法薰
朝代：宋

曾到未到俱喫茶，爲君抉出眼中花。
犀因翫月紋生角，象被雷驚花入牙。
頌古十首·其七
作者：釋法薰
朝代：宋

冬來底事要商量，向道京師出大黄。
多少病貓餐死鼠，日中擡首眼無光。
頌古十首·其三
作者：釋法薰
朝代：宋

東村王老夜燒錢，鼻孔依稀露半邊。
武帝求仙求不得，王喬端坐却昇天。
頌古十首·其九
作者：釋法薰
朝代：宋

安居三月不論玄，水牯朝昏痛著鞭。
拽脫鼻繩無覓處，山童走得脚皮穿。
頌古十首·其二
作者：釋法薰
朝代：宋

百丈機先疾似風，巍巍獨坐大雄峰。
要知奇特中奇特，明月難教下碧空。
頌古十首·其五
作者：釋法薰
朝代：宋

萬法歸一一何歸，海口難酬這一問。
不得青州一領衫，幾乎喪却窮性命。
頌古十首·其八
作者：釋法薰
朝代：宋

無賓主話意深深，流落叢林古到今。
火冷灰寒口挂壁，衲僧凍死不知心。
頌古十首·其六
作者：釋法薰
朝代：宋

天地根元與我同，撥波求水謾勞功。
時人見此花如夢，坐斷須彌信不通。
頌古十首·其四
作者：釋法薰
朝代：宋

百千諸佛在何居，黄鶴樓詩錦不如。
問汝秀才題也未，一篇題取莫躊躇。
題卍菴墨蹟
作者：釋法薰
朝代：宋

卍菴空裏採花，諸人石上種藕。
三點前三點后，動南星蹉北斗。
山僧口似磉盤，舜若多神失笑。
題石霜雷遷塔
作者：釋法薰
朝代：宋

一念慈容元不隔，何須特地肆乖張。
平高就下婆心切，惱得雷公一夜忙。
句
作者：釋法言
朝代：宋

林下閑看水牯牛。
寄吳山人
作者：釋法輝
朝代：宋

夜召山翁酌，花間聊撫琴。
酒香來竹外，古意入雲深。
月色臨諸水，溪光射遠岑。
擬教塵土客，對此滌煩襟。
題憲師壁
作者：釋法輝
朝代：宋

遠浸溪光碧，寒生松檜陰。
漁舟驚暮雨，高吹入秋林。
仆雪中偈
作者：釋法順
朝代：宋

垂老住山寺，參官走道途。
前村雪嶺上，顛倒沒人扶。
偈五首·其一
作者：釋法順
朝代：宋

好事堆堆疊疊來，不須造作與安排。
落林黄葉水推去，橫谷白雲風卷回。
寒雁一聲情念斷，霜鐘纔動我山摧。
白楊更有過人處，盡夜寒爐撥死灰。
偈五首·其五
作者：釋法順
朝代：宋

久病未嘗推木枕，人來多是問如何。
山僧據問隨緣對，窗外黄鸝口更多。
偈五首·其四
作者：釋法順
朝代：宋

風吹茆茨屋脊漏，雨打闍黎眼睛濕。
憑麽分明卻不知，卻來這裏低頭立。
呈佛眼
作者：釋法順
朝代：宋

頂有異峰雲冉冉，源無別派水泠泠。
游山未到山窮處，終被青山礙眼睛。
仙馬洞
作者：釋法顯
朝代：宋

汗血何時別大宛，一嘶洞府已千年。
區區漢武求良藥，却是閑中駿骨仙。
答僧問心要作偈
作者：釋法騫
朝代：宋

昨日相逢敘起居，今朝相見事還如。
如何却覓呈心要，心要如何特地疏。
聞墮薪有省作偈
作者：釋洪壽
朝代：宋

撲落非他物，縱橫不是塵。
山河及大地，全露法王身。
別諸禪衆
作者：釋洪海
朝代：宋

萬瓦禪林聳翠螺，四圍山色玉新磨。
恍疑別換胸懷子，霽月光風覺轉多。
偈三首·其一
作者：釋洪英
朝代：宋

青山重疊疊，綠水響潺潺。
未到懸崖處，抬頭子細看。
偈三首·其三
作者：釋洪英
朝代：宋

石門巇嶮鐵關牢，舉目重重萬仞高。
無角鐵牛衝得破，毗盧海內作波濤。
偈三首·其二
作者：釋洪英
朝代：宋

寶峰高士罕曾到，巖前雪壓枯松倒。
嶺前嶺後野猿啼，一條古路清風掃。
偈二首·其一
作者：釋洪英
朝代：宋

阿家嘗醋三赤喙，新婦洗面摸著鼻。
道吾答話得腰裩，玄沙開書是白紙。
偈二首·其二
作者：釋洪英
朝代：宋

萬鍛鑪中鐵蒺藜，直須高價莫饒伊。
橫來豎去呵呵笑，一任旁人鼓是非。
句·其一
作者：釋洪英
朝代：宋

喜得狼煙息，弓弰壁上懸。
句·其三
作者：釋洪英
朝代：宋

天際雪埋千尺石，洞門凍折數株松。
句·其二
作者：釋洪英
朝代：宋

不到烏江畔，知君未肯休。
句·其四
作者：釋洪英
朝代：宋

一句不遑無著問，迄今猶作野盤僧。
偈二十二首·其一
作者：釋洵
朝代：宋

窮谷無人作上元，一燈歷劫鎮長存。
諸人盡在光明裏，看時不見暗昏昏。
燈籠與露柱相交，佛殿與三門鬬額。
留雪罰嶂橫趍下海，九疊峰𨁝跳上天。
偈二十二首·其一〇
作者：釋洵
朝代：宋

掩室摩竭，正令已行。
杜口毗耶，全機脫略。
更來開口，猶欠三拳。
擬欲吞聲，不消一钁。
偈二十二首·其一一
作者：釋洵
朝代：宋

歲月去人如箭急，一年祇有十五日。
雪砌禪人總不知，但見鉢盂兩度濕。
偈二十二首·其一七
作者：釋洵
朝代：宋

頭顱百皺髪又白，兩手扶犁更出來。
拈起舊時氈拍板，大家看我舞三臺。
囉囉哩，囉囉哩。
無處有月波澄，有處無風浪起。
偈二十二首·其一九
作者：釋洵
朝代：宋

月不堪破五，衲僧猛提取。
打動東海魚，失卻南山虎。
借問是何宗，逢人莫錯舉。
偈二十二首·其一五
作者：釋洵
朝代：宋

春風吹裂峰頭石，晏下東峰絕蹤跡。
日輪正午現全身，生鐵蒺藜當面擲。
偈二十二首·其一八
作者：釋洵
朝代：宋

昔人三箭定天山，自謂英雄蓋世間。
何似雪峰一隻箭，等閑穿過石門關。
偈二十二首·其一六
作者：釋洵
朝代：宋

三年來在此山中，上下人情貴一同。
今日溪頭休惜別，德雲祇在妙高峰。
偈二十二首·其一四
作者：釋洵
朝代：宋

吾君收得中原寶，塞外煙塵凈如掃。
萬國歌謠賀太平，家家門館長安道。
偈二十二首·其七
作者：釋洵
朝代：宋

是非海裏橫身入，豺虎群中放步行。
自是渠儂無影迹，從教天下競頭爭。
常在動用中，動用收不得。
常在萬象中，出萬象一頭。
你若簸土揚塵，我則空澄海湛。
你若單提獨弄，我則豎四橫三。
不是渠儂多意氣，他家曾踏上頭關。
偈二十二首·其三
作者：釋洵
朝代：宋

萬人叢裏求知已，百草頭邊識老僧。
從此更無回避處，三頭兩面得人憎。
偈二十二首·其九
作者：釋洵
朝代：宋

針劄不到處，放下死蛇頭。
唱拍相應時，權塵俱脫盡。
明眼漢，沒窼臼。
百尺竿頭放步行，大洋海裏和身倒。
偈二十二首·其二
作者：釋洵
朝代：宋

朔風掃地卷黄葉，門外千峰凜寒色。
夜半烏龜带雪飛，石女溪頭皺用眉。
偈二十二首·其二〇
作者：釋洵
朝代：宋

髑髏捻碎眼睛寒，便把南辰對北看。
無限風流慵賣弄，乘時推倒鐵圍山。
偈二十二首·其二一
作者：釋洵
朝代：宋

安居無相大伽藍，莫問前三與後三。
箇裏不容生一念，龍蛇猿鳥自相參。
偈二十二首·其二二
作者：釋洵
朝代：宋

若欲正提綱，直教大地荒。
擬來衝雪刃，不免露鋒鋩。
偈二十二首·其八
作者：釋洵
朝代：宋

天下無二道，聖賢無兩心。
世尊不說說，迦葉不聞聞。
偈二十二首·其六
作者：釋洵
朝代：宋

一葉翻空便見秋，不風流處也風流。
當頭薦得便歸去，看取木人騎土牛。
摘椒頌
作者：釋浄全
朝代：宋

含烟带露已經秋，顆顆通紅氣味周。
突出眼睛開口笑，這回不戀舊枝頭。
答大慧舉靈雲悟桃花頌
作者：釋浄全
朝代：宋

靈雲一見兩眉橫，引得漁翁良計生。
白浪起時拋一釣，任教魚鼈競頭爭。
答松源和尚舉竹篦話頌
作者：釋浄全
朝代：宋

黑漆竹篦握起，迅雷不及掩耳。
德山臨濟茫然，懵底如何插嘴。
自贊
作者：釋浄全
朝代：宋

匙挑不上箇村夫，文墨胸中一點無。
曾把虛空揣出骨，惡聲贏得滿江湖。
頌古三首·其一
作者：釋浄全
朝代：宋

此老從來謾自誇，無端病眼見空華。
直教當下超三際，檢點將來未到家。
頌古三首·其三
作者：釋浄全
朝代：宋

毗耶城裏老維摩，一默無言詭詐多。
三萬二千師子座，一時掀倒看如何。
頌古三首·其二
作者：釋浄全
朝代：宋

是見受時眼著屑，見如不受事猶乖。
賊身已露徒囘首，鬼面神頭一處埋。
辭世頌
作者：釋浄慈東叟
朝代：宋

南山末後句，未舉先分付。
生也何曾生，死也何曾死。
偈
作者：釋海評
朝代：宋

燈籠上作舞，露柱裏藏身。
深沙神惡發，崑崙奴生嗔。
一句合頭語，萬劫墮迷津。
句·其一
作者：釋淨照
朝代：宋

盤饌春多筍，厨薪溼带苔。
句·其二
作者：釋淨照
朝代：宋

雲歸大似諳風勢，水咽多應恨世情。
寓宿洞霄
作者：釋淨珪
朝代：宋

當年許郭棲真地，暇日尋幽獨往來。
九轉還丹藏箬底，千年遺迹寄巖隈。
巍巍玉殿圍青嶂，寂寂瑶壇鎖綠苔。
假榻壺天追勝集，尚憐歸興更徘徊。
偈六首·其一
作者：釋淨端
朝代：宋

本是瀟湘一釣客，自東自西自南北。
偈六首·其三
作者：釋淨端
朝代：宋

章公好學仙，呂公好坐禪。
徐六喻簷板，各自見一邊。
偈六首·其二
作者：釋淨端
朝代：宋

章惇章惇，請我看墳。
我卻喫素，汝卻喫葷。
偈六首·其五
作者：釋淨端
朝代：宋

天上無雙月，人間只一僧。
一堂風冷淡，千古意分明。
偈六首·其六
作者：釋淨端
朝代：宋

端師子，太慵懶，未死牙齒無壞爛。
二時伴衆赴堂，粥飯都趕不辦。
如今得死是便宜，長眠百事皆不管。
第一不著看官，第二不著喫粥飯。
偈六首·其四
作者：釋淨端
朝代：宋

村裏師子村裏弄，眉毛與眼一齊勁。
開卻口，肚裏直籠統，不愛人取奉。
直饒弄列帝王宮，也是一場乾打鬨。
偈四首·其一
作者：釋淨端
朝代：宋

七處徵心心不遂，懵懂阿難不瞥地。
直饒徵得見無心，也是泥中洗土塊。
偈四首·其三
作者：釋淨端
朝代：宋

點鐵成金易，忠孝兩全難。
子細思量著，不如個湖州長興靈山孝感彈院老松樹下無用野僧閑。
偈四首·其二
作者：釋淨端
朝代：宋

八還之教垂來久，自古宗師各分剖。
直饒還得不還時，也是鰕逃不出斗。
偈四首·其四
作者：釋淨端
朝代：宋

南無觀世音，說出種種法。
衆生業海深，所以難救拔。
往往沉沒者，聲聲怨菩薩。
同蘇饒文宿吉祥寺二首·其一
作者：釋淨端
朝代：宋

孤峰峻嶺翠光寒，山勢奔湖去又蟠。
今夜虎頭巖下宿，更無歸夢出林巒。
同蘇饒文宿吉祥寺二首·其二
作者：釋淨端
朝代：宋

與公昔作長城別，一去塵埃六七年。
夜靜書堂尋舊約，定將生計話林泉。
和友人入山韻
作者：釋淨端
朝代：宋

閑來無事對山屏，古澗寒松暢野情。
是處巖華高下色，幾般幽鳥往來聲。
山居
作者：釋淨端
朝代：宋

吳山古寺近溪邊，高閣虛堂景象全。
林下寂寥爐火盡，未眠猶聽夜行船。
山居·其一
作者：釋淨端
朝代：宋

人事悠悠懶更攀，茅堂靜坐白雲閑。
夜觀明月爲高燭，一道清光照萬山。
山居·其三
作者：釋淨端
朝代：宋

耳聾不聽樓頭鼓，眼暗難看夜半燈。
一曲漁歌聲盡後，歸雲天外自騰騰。
山居·其二
作者：釋淨端
朝代：宋

水澄山色映青天，靜坐茅堂未欲眠。
好玩巖頭松與月，更聞高柳一聲蟬。
張居士相訪
作者：釋淨端
朝代：宋

清河居十別多年，一笑相逢信有緣。
莫訝老僧無別話，平常心是祖師禪。
會曇老
作者：釋淨端
朝代：宋

漁家生計好，終日泛輕舟。
剪竹爲竿釣，裁荷作酒甌。
只知溪上樂，不識世間愁。
昨夜巖隈下，蓑衣忘卻收。
登慈雲嶺
作者：釋淨端
朝代：宋

千古慈雲嶺，諸方南北行。
江波與湖水，極目兩分明。
睡起
作者：釋淨端
朝代：宋

石枕藤床一榻低，覺來還自日沈西。
白雲堆裏翻身轉，一曲漁歌在碧溪。
祥符寺溪堂
作者：釋淨端
朝代：宋

開窗滿日見溪山，霅水東流下嶺灣。
夜月深明漁舫寂，白雲無事到禪關。
答陸蒙老韻
作者：釋淨端
朝代：宋

枕上浮生過半百，短髮毿毿霜樣白。
西溪河上舊家山，歲歲故鄉歸似客。
船頭漸進古松門，云是吳筠讀書宅。
煙雲半嶺望層樓，鰲頂崢嶸蘂宮窄。
有人掛衲歸盤陀，稜稜瘦骨真維摩。
幾年面壁舌不動，忽然拍手賡漁歌。
秋來滿船載明月，俄驚雨笠仍煙蓑。
黄梅渡口水流急，五湖深處任風波。
自述
作者：釋淨端
朝代：宋

瀟灑巖居畔，結茅惟一庵。
清風銷暑氣，寂寞少人貪。
幽有鳥聲碎，禪無衲子參。
齋餘林下去，華雨落毿毿。
蘭若雜言·其一
作者：釋淨端
朝代：宋

吳山古寺寒松直，老鶴巢居最上頭。
惟愛月明中夜後，一聲清唳滿山愁。
蘭若雜言·其七
作者：釋淨端
朝代：宋

巖前松竹兩三株，日炙風吹漸已枯。
葉落縱橫人不掃，清聲猶自響朝晡。
蘭若雜言·其三
作者：釋淨端
朝代：宋

老來無事掩柴扉，林下閑閑何所爲。
莫道茅庵無一物，窗前片片白雲飛。
蘭若雜言·其二
作者：釋淨端
朝代：宋

老嫌俗客來相訪，獨泛孤舟溪上游。
夜宿蘆華賞明月，應無閑事掛心頭。
蘭若雜言·其五
作者：釋淨端
朝代：宋

年老醒醒神更清，夜深幽室誦蓮經。
兒孫睡覺應嫌我，石版時敲四五聲。
蘭若雜言·其八
作者：釋淨端
朝代：宋

因觀楊柳垂青眼，始覺人間春到來。
遙望南山雪消盡，寒梅猶有一枝開。
蘭若雜言·其六
作者：釋淨端
朝代：宋

老拙懶陪塵俗客，茅屋掙坐復安眠。
林間莫道無看待，松竹溪山在目前。
蘭若雜言·其四
作者：釋淨端
朝代：宋

野老欣欣任自然，齋餘無事玩林泉。
門前竟日無人到，夜對喬松月在天。
贈吳少卿入山
作者：釋淨端
朝代：宋

友人相訪入柴關，雲水寬閑溪澗寒。
莫道山家無可待，老松修竹任君看。
贈長興王省元
作者：釋淨端
朝代：宋

誰測先生意趣難，貧如原憲學宗顔。
年年酒債將琴當，歲歲詩狂待月還。
述懷
作者：釋淨端
朝代：宋

晦跡歸巖塢，僻居人到稀。
披衣眠靜榻，策杖遶荆扉。
遠謝名兼利，能忘是與非。
松風祛暑薄，山月照螢微。
烹茗滿甌雪，掬泉半濕衣。
窮通雲意密，終與世人違。
送上方亮老
作者：釋淨端
朝代：宋

何故無心戀霅溪，鄣南風景白雲齊。
有人若問宗門事，水自東流日自西。
送客之三衢
作者：釋淨端
朝代：宋

今日忽相見，俄然又相別。
三衢山水清，好賞中秋月。
長興周承事相訪·其一
作者：釋淨端
朝代：宋

吳山長碧水長流，水轉山灣路更幽。
多謝龐公遠相訪，旋燒松火薦茶甌。
長興周承事相訪·其二
作者：釋淨端
朝代：宋

漸覺清和四月天，一聲清磬響山川。
心澄氣爽無拘束，留得高人伴夜禪。
題假山石
作者：釋淨端
朝代：宋

無用無知頑石頭，天生奇巧世人求。
算來世上無閑物，假使無情不自由。
題吉祥寺茶山
作者：釋淨端
朝代：宋

吉祥山水與雲連，清韻來聞二十年。
知道老僧無熟惱，金沙地內不流泉。
題歸雲庵壁
作者：釋淨端
朝代：宋

老來林下養閑軀，茅屋清虛蚊蚋無。
一徑松虱何處起，入松穿竹兩三株。
偈頌六首·其二
作者：釋深
朝代：宋

龍生龍，鳳生鳳，老鼠養兒緣屋棟。
達磨大師不會禪，歷魏遊梁乾打閧。
偈頌六首·其五
作者：釋深
朝代：宋

一九二九，相逢不出手。
三九二十七，籬頭吹觱篥。
翻憶小釋迦，雙手抱屈膝。
知不知，實不實，摩訶般若波羅蜜。
偈頌六首·其六
作者：釋深
朝代：宋

東村王老夜燒錢，百萬雄兵带甲眠。
四塞八蠻皆鎮靜，大家拊掌賀堯年。
頌古八首·其一
作者：釋深
朝代：宋

厖眉策起貌稜層，見佛元來却不曾。
南嶽天台相撞著，被人喚作捉齋儈。
頌古八首·其七
作者：釋深
朝代：宋

昨夜三更轉向西，明眼宗師爲指迷。
若於話下尋端的，未免泥中又洗泥。
頌古八首·其三
作者：釋深
朝代：宋

大家在裏許，南山焦尾虎。
牙爪利如鋒，日輪正當午。
頌古八首·其五
作者：釋深
朝代：宋

狗子無佛性，勸君不用舉。
欲透萬重關，須是千鈞弩。
頌古八首·其六
作者：釋深
朝代：宋

行喝也打，禮拜也打。
臨濟大師，可知禮也。
頌古八首·其四
作者：釋深
朝代：宋

一人背手抽金鏃，一人反身控角弓。
南北東西競頭看，果然一鴈落寒空。
臨終偈
作者：釋淵
朝代：宋

動靜聲色外，時人不肯對。
世間出世間，畢竟使誰會。
訪姚雪蓬貶所
作者：釋淵
朝代：宋

故里田園拋弟妹，異鄉燈火對妻兒。
十年漂泊孤篷雪，誰補梅花入楚辭。
頌
作者：釋清
朝代：宋

諸佛出身處，東山水上行。
石壓笋斜出，岸懸花倒生。
舉僧問雲門：如何是諸佛出身處？門曰：東山水上行。
偈
作者：釋清了
朝代：宋

天曉濃霜白，依然境末分。
出門無所辨，華鳥寂無聞。
偈頌二十九首·其一一
作者：釋清了
朝代：宋

剎塵一掃，大小量空，念劫兩融。
前後際斷，不離當處，圓應無窮。
安住是中，周施不怠。
偈頌二十九首·其一七
作者：釋清了
朝代：宋

雨洗摩尼增秀色，全身不昧一絲頭。
靈源傾瀉無閑歇，添得滁山水逆流。
偈頌二十九首·其一九
作者：釋清了
朝代：宋

日月鎮長靈，古今常不改。
如何特地新，各要施三拜。
及盡無依體自玄，雙六盆中休喝彩。
偈頌二十九首·其一五
作者：釋清了
朝代：宋

裏許明如日，絲毫無隔礙。
一靈不假胞胎，四大孰爲主宰。
如今徹底露堂堂，運用隨緣常自在。
偈頌二十九首·其七
作者：釋清了
朝代：宋

虛玄及盡，見處偏枯。
明湛不搖，想中滲漏。
偈頌二十九首·其三
作者：釋清了
朝代：宋

暗裏抽橫骨，彌天句已彰。
明中坐舌頭，匝地無紋彩。
混不容其迹，照不留其痕。
金烏子夜出乾坤，濃雲停午生嶽面。
偈頌二十九首·其二
作者：釋清了
朝代：宋

傍參密旨，妙會玄宗。
句在混沌前，豈涉今時路。
在無舕人解語，無情者皆聞。
通途消耗不分時，靈脈浩流無閑處。
偈頌二十九首·其二三
作者：釋清了
朝代：宋

運步不當機，箇中無肯路。
明密浩難齊，未前超佛祖。
及盡回途恁麽來，撒手相逢無回互。
偈頌二十九首·其二九
作者：釋清了
朝代：宋

道得第一句，不被拄杖子瞞。
識得拄杖子，猶是途中事。
偈頌二十九首·其二二
作者：釋清了
朝代：宋

祇恁麽，休尋覓，見成堂堂忘得失。
假使心通無量時，歷劫何曾異今日。
聖僧堂裏坐，金剛門外立。
廣長舌相耀乾坤，半夜烏飛白如漆。
偈頌二十九首·其二五
作者：釋清了
朝代：宋

純清絕點，似鏡長明。
照不失虛，萬像體妙。
細中之細，雪盡冰消。
功就之功，任運現成。
偈頌二十九首·其二六
作者：釋清了
朝代：宋

世尊有密語，古渡春殘。
迦葉不覆藏，落花流水。
見聞覺知絕，四維上下通。
玉鳳舞中霄，金輪舒半夜。
偈頌二十九首·其八
作者：釋清了
朝代：宋

藏身處，沒蹤跡，浩意融時誰辨的。
沒蹤跡處莫藏身，驀移步處妙難尋。
枯根石裏花明秀，劫外威光密密新。
偈頌二十九首·其六
作者：釋清了
朝代：宋

居動而常寂，處暗而愈明。
不墮二邊機，當頭誰敢觸。
正按傍提有據，真慈妙應無窮。
偈頌二十九首·其四
作者：釋清了
朝代：宋

窮微喪本，體妙失宗。
一句截流，淵源及盡。
偈頌十首·其一
作者：釋清了
朝代：宋

兀兀不忘機巧，灰來已得純。
虛明無間斷，凈妙絕疏親。
密戶寒燈曉，靈花古洞春。
回途賡雪韻，門裏綠苔新。
偈頌十首·其七
作者：釋清了
朝代：宋

不犯清波句，澄江涵一鉤。
棹頭忘一色，功盡喪全機。
密混凝流處，融通向背時。
古帆風靜夜，任運應高低。
偈頌十首·其三
作者：釋清了
朝代：宋

意句難分別，風騷格外求。
提刀空四顧，駐步失全牛。
落眼情塵脫，歸根景象幽。
萬緣俱不到，佛祖莫能酬。
偈頌十首·其九
作者：釋清了
朝代：宋

鳥道通身去，迢迢劫外參。
隨流忘朕兆，癡兀未曾閑。
瞬視成途轍，揚眉落二三。
只應無見頂，子夜白雲漫。
偈頌十首·其二
作者：釋清了
朝代：宋

湛寂凝然透，孤明徹底空。
秋風生古韻，曉月上寒松。
量外千差泯，機前六用通。
應緣成底事，畢竟不留蹤。
偈頌十首·其五
作者：釋清了
朝代：宋

只麽堆堆地，常光密露時。
玄途明絕朕，妙體廓忘依。
正去功中轉，傍來曉路歸。
絲毫都及盡，不覺口如眉。
偈頌十首·其八
作者：釋清了
朝代：宋

密密梭頭事，機絲不掛時。
木雞啼曉戶，石女夜生兒。
已發寒灰焰，難埋古冢碑。
荒郊春草綠，風暖共依依。
偈頌十首·其六
作者：釋清了
朝代：宋

絕點純清處，由來是半提。
虛空休照鏡，混沌莫粧眉。
隱隱忘兼带，寥寥罷曉機。
雪消寒谷暖，花笑不萌枝。
偈頌十首·其四
作者：釋清了
朝代：宋

徹澄無凝礙，情塵迥脫然。
全機忘照外，一句未分前。
枯木雲籠透，寒潭月夜圓。
回頭開正眼，芳草破春煙。
答佛果頌
作者：釋清了
朝代：宋

運用堂堂本妙，徹底不落鑑照。
一言及盡鋒鋩，只箇更無孔竅。
贈祥雲庵主頌
作者：釋清了
朝代：宋

相逢相揖眼如眉，百鳥銜花尚未歸。
回首春風吹夢斷，舊山雲散月明時。
頌古二首·其一
作者：釋清了
朝代：宋

離鈎三寸如何道，駐擬還同眼裏沙。
篷底月明載歸去，劫前風韻落誰家。
頌古二首·其二
作者：釋清了
朝代：宋

問佛分明答惠超，半斤八兩不合相饒。
叢林萬古爲殃禍，惡語傷人恨不消。
頌古四首·其一
作者：釋清了
朝代：宋

寒明一點墮空林，朕兆依俙已觸今。
目擊正容成滲漏，青天白日轉迷人。
頌古四首·其三
作者：釋清了
朝代：宋

萬緣歇盡照無時，撒手忘依有路歸。
劫外一壺春色暖，靈苗石上正芳菲。
頌古四首·其二
作者：釋清了
朝代：宋

乾坤那畔類難齊，千聖從來不識伊。
家破人亡迷肯重，夜深寒塔影空垂。
頌古四首·其四
作者：釋清了
朝代：宋

線道難分處，須知不是伊。
牛頭按尾上，豈借大陽輝。
寄無著
作者：釋清壹
朝代：宋

逢人稱宿臘，玄解少人知。
俗濁唯貪隠，禪高不礙詩。
水邊秋杖屨，石上雪須眉。
雞犬添鄰曲，還同賦紫芝。
寄萬先輩
作者：釋清壹
朝代：宋

歸從衡岳此身清，老校群書眼倍明。
白屋有田供伏臘，青雲無夢到公卿。
頻挑野菜招僧至，少著深衣入郭行。
早歲自嗟行役遠，失將詩律問先生。
葛洪丹竈
作者：釋清外
朝代：宋

羽客昔眷此，鍊液奪化功。
至今寒雲色，挂樹復凝空。
贈樊川長老
作者：釋清尚
朝代：宋

瘦顔諸骨現，滿面雪毫垂。
坐石鳥疑死，出門人謂癡。
照身潭入楚，浸影檜生隋。
太白曾經夏，清風凉四肢。
偈二首·其一
作者：釋清旦
朝代：宋

三世諸佛不知有，一一面南看北斗。
狸奴白牯却知有，雲外金毛正哮吼。
箇中隠顯現全身，頭頭透脫無前後。
撥轉機輪向上關，八角磨盤空裏走。
偈二首·其二
作者：釋清旦
朝代：宋

三脚馿子弄蹄行，步步相隨不相到。
樹頭驚起雙雙魚，拈來一老一不老。
爲憐松竹引清風，其柰出門便是草。
因喚檀郎識得渠，大機大用都推倒。
燒香勘證見根源，糞埽堆頭拾得寶。
叢林浩浩謾商量，勸君莫謗先師好。
頌古四首·其三
作者：釋清旦
朝代：宋

誰道先師無此語，焦尾大蟲元是虎。
胡蜂不戀舊時窠，猛將豈在家中死。
急著眼，却回顧。
若會截流那下去，匝地清風隨步舉。
頌古四首·其二
作者：釋清旦
朝代：宋

荆棘林中宣妙義，蒺藜園裏放毫光。
千言萬語無人會，又逐流鶑過短牆。
句·其一
作者：釋清晤
朝代：宋

鳥歸花影動，魚觸浪痕圓。
句·其二
作者：釋清晤
朝代：宋

疊波漾層漢，殘陽補斷霞。
登閣
作者：釋清晦
朝代：宋

小閣稱幽隠，登臨眺晚晴。
暮雲埋落日，寒樹夾孤城。
鳥道穿山色，人煙隔水聲。
自憐疏散意，多不計浮名。
詩一首
作者：釋清止
朝代：宋

江南江北正干戈，茅屋深遷入薜蘿。
夢幻利名知險惡，虛舟身世若風波。
石門路險交遊少，竹塢雲深筍蕨多。
閙裏打閑誰似我，千巖春色一聲歌。
悟佛鑑問領旨述偈
作者：釋清海
朝代：宋

實際從來不受塵，箇中無舊亦無新。
青山況是吾家物，不用尋家別問津。
頌
作者：釋清滿
朝代：宋

饑餐松柏葉，渴飲澗中泉。
看罷青青竹，和衣自在眠。
更有山懷爲君說，今年年是去年年。
歸山吟寄友
作者：釋清豁
朝代：宋

聚如浮沫散如雲，聚不相將散不分。入郭當時君是我，歸山今日我非君。
過三嶺苧溪
作者：釋清豁
朝代：宋

世人休說行路難，鳥道羊腸咫尺間。
珍重苧溪溪畔水，汝歸滄海我歸山。
三句頌
作者：釋清遠
朝代：宋

禹穴龍門寺，探珠欲問龍。
不寐
作者：釋清遠
朝代：宋

毗耶離城居士家，環堵十笏容河沙。
八萬四千高座衆，咄嗟已辦熏天花。
迢迢不到迷是障，念念常入心無差。
須彌盧山四大海，我見如一粟與麻。
了妄元真
作者：釋清遠
朝代：宋

問汝貪嗔癡，家住在何處。
我今要與汝，各各分頭去。
好好細思量，免被他官府。
大者名爲貪，養得二舍弟。
三郎都一處，日夜共活計。
令汝家戶大，使汝善調制。
子今苦厭我，我與子發誓。
一要子自知，二要子依例。
三要當處生，四要歡喜偈。
與汝善和同，一一無凡穢。
一覺一切了，何須去煩翳。
我是諸佛母，十方及三世。
五祖演和尚贊
作者：釋清遠
朝代：宋

遇冤則親，傳虛果當。
剛硬齒牙，生鐵腸臟。
風清淮楚，道實宗匠。
不有智悲，子孫安嚮。
以偈美世奇首座
作者：釋清遠
朝代：宋

有道只因頻退步，謙和元自慣回光。
不知已在青雲上，尤更將身入衆藏。
偈頌一一二首·其一
作者：釋清遠
朝代：宋

世尊拈花，迦葉微笑。
親切親切，省要省要。
眼目定動，料料掉掉。
爲報先生，莫打之遶。
偈頌一一二首·其一〇
作者：釋清遠
朝代：宋

木伎機，石女兒。
三冬陽氣盛，六月降霜時。
有語非干舌，無言切要詞。
會我最後句，出世少人知。
午齋晨粥無餘事，箋茗爐香話道奇。
偈頌一一二首·其一〇〇
作者：釋清遠
朝代：宋

定明妙應禪師，說法如雲如雨。
不是時人不聞，又非不善其語。
如斯一味靈通，過了幾多寒暑。
縱逢敗種焦芽，方便一時救取。
偈頌一一二首·其一〇三
作者：釋清遠
朝代：宋

一去一來松上鶴，半開半合嶺頭雲。
搘筇獨立千峰外，唯把南山祝聖君。
偈頌一一二首·其一〇九
作者：釋清遠
朝代：宋

玄沙白紙費封題，一聽雷音萬仞低。
慰釋私懷已無量，那堪更唱邏羅哩。
偈頌一一二首·其一〇二
作者：釋清遠
朝代：宋

抵死要行雲水脚，剛然求悟本來心。
爲蛇畫足勞筋骨，辜負青山綠水深。
偈頌一一二首·其一〇五
作者：釋清遠
朝代：宋

盡力放不下，著力擔不起。
將謂一物無，元是自家底。
見得自家底，心中大歡喜。
自茲家業興，一舉九萬里。
偈頌一一二首·其一〇八
作者：釋清遠
朝代：宋

歸根得旨復何論，洞口秦人半掩門。
花落已隨流水遠，空留羃羃野雲屯。
偈頌一一二首·其一〇六
作者：釋清遠
朝代：宋

未達境惟心，起種種分別。
達境唯心已，分別即不生。
分別既不生，便捨外塵相。
偈頌一一二首·其一〇四
作者：釋清遠
朝代：宋

君命重宣降薜蘿，不容靜處薩婆訶。
襴衫席帽寒酸甚，又向人前唱哩囉。
去年梅，今歲柳，顔色馨香依舊。
人漸老，水長流，無心道合頭。
偈頌一一二首·其一一
作者：釋清遠
朝代：宋

普光明殿在人間，凡聖交羅絕往還。
若向一塵親得見，毫光照處奉慈顔。
偈頌一一二首·其一一〇
作者：釋清遠
朝代：宋

一手不獨拍，兩手鳴摑摑。
舉意超情念，相看同路陌。
摩雲鍾阜高，徧界烏輪赫。
妙機速雷電，神珠不在額。
珍重人天大導師，衲僧一見喪魂魄，何也誰敢正眼覷著。
偈頌一一二首·其一一一
作者：釋清遠
朝代：宋

暫下蓮峰輕屈指，光陰倏爾又三年。
雖然不隔絲毫許，爭似躬親到座前。
偈頌一一二首·其一一二
作者：釋清遠
朝代：宋

一二三，無言童子口喃喃。
三二一，上下四維無等匹。
衲僧活計絕絲毫，萬古徽猷是今日。
偈頌一一二首·其一七
作者：釋清遠
朝代：宋

三月初三二月二，不壞假名談大義。
衆生役役趁光陰，道流所以爲虛棄。
二月念九三月一，摩訶般若波羅蜜。
假使多聞達古今，歷劫何曾異今日。
偈頌一一二首·其一九
作者：釋清遠
朝代：宋

昨日如來垂法雨，今朝法雨洗如來。
了然一味無差別，雲外青山朵朵開。
欲報如來深恩，殿上重新浴過。
偈頌一一二首·其一五
作者：釋清遠
朝代：宋

萬物咸新論故鄉，擡眸元是舊爺娘。
先春花發馨香遠，物外山河日月長。
偈頌一一二首·其一八
作者：釋清遠
朝代：宋

如來妙色身，真實難藏覆。
不掛本來衣，豈著娘生袴。
無憂樹下降生時，南北東西行七步。
行七步，度盡衆生無所度。
偈頌一一二首·其一六
作者：釋清遠
朝代：宋

悟時此事元來易，迷後斯門實大難。
處處綠楊堪繫馬，家家門口透長安。
偈頌一一二首·其七
作者：釋清遠
朝代：宋

一與山門作境致，見者頓超無學地。
二與後人作標牓，凡聖悟迷皆一樣。
若是叢林向上關，有人踏著喜無量。
偈頌一一二首·其七〇
作者：釋清遠
朝代：宋

百丈說大義，辛勤事可知。
龍門無道理，大衆絕狐疑。
帝力乾坤重，君恩雨露垂。
有人相借問，雲外略揚眉。
偈頌一一二首·其七七
作者：釋清遠
朝代：宋

昔開正續銘，今示真歸告。
一路涅槃門，行說皆親到。
明然臨濟燈，妙唱黄龍道。
空海久澄虛，雲濤方浩浩。
偈頌一一二首·其七三
作者：釋清遠
朝代：宋

死心心已死，心死死由生。
拗折黄龍角，翻身卧地行。
偈頌一一二首·其七九
作者：釋清遠
朝代：宋

何處求通達，疑根自不凡。
頓明心即佛，徒覺海非鹹。
善財樓閣路，日進丹霄步。
凡夫云未然，我道常披露。
偈頌一一二首·其七二
作者：釋清遠
朝代：宋

南閻浮提人，就中多鬧亂。
無想四禪天，根性最遲緩。
遲速不同倫，染浄難回換。
兩箇五伯文，元來是一貫。
貫貫，啞子拍手高聲喚，聾人聽得佯不管。
天明日出是夜半，智者大師譚止觀。
偈頌一一二首·其七八
作者：釋清遠
朝代：宋

西瞿耶尼打鼓，南瞻部州上堂。
大衆十方齊至，等閒野客稱揚。
此聲徧滿十方，照破聞見色香。
堪笑釋迦老子，等閒動地放光。
偈頌一一二首·其七六
作者：釋清遠
朝代：宋

眉毛眼睫最相親，鼻孔脣皮作近鄰。
至近因何不相見，都緣一體是全身。
偈頌一一二首·其七四
作者：釋清遠
朝代：宋

虛名虛相，谷音鑑像。
棄而不修，豈明幻妄。
少不努力，老矣惆悵。
靜以思之，隨機稱量。
偈頌一一二首·其三
作者：釋清遠
朝代：宋

揮戈佛日不西流，照徹人間洞九幽。
從此安居無一事，休將玄妙挂心頭。
偈頌一一二首·其三一
作者：釋清遠
朝代：宋

來來去去去來時，去去來來離覺知。
了得去來無罣礙，方知塵劫不思議。
偈頌一一二首·其三七
作者：釋清遠
朝代：宋

會既少，舉尤難，叢林雖有日凋殘。
若欲明斯旨，應須離念看。
一人如領解，大衆盡心安。
偈頌一一二首·其三三
作者：釋清遠
朝代：宋

獨自坐方信，西來有達磨。
獨自行不用，紅蓮足下生。
獨自語分明，向誰誰肯許。
獨自參剎剎，塵塵示指南。
相逢相問窮端的，莫道山僧解放憨。
偈頌一一二首·其三九
作者：釋清遠
朝代：宋

不動龍門內，行參古佛機。
親逢渠面目，肯話自容儀。
凡聖心平等，高低路坦夷。
丹霞燒木佛，院主落鬚眉。
偈頌一一二首·其三二
作者：釋清遠
朝代：宋

徧界不藏全體露，絲毫有見事還差。
會中誰是先陀客，不動纖塵便到家。
偈頌一一二首·其三五
作者：釋清遠
朝代：宋

鳥從空裏飛，人向心中住。
人死心宛然，鳥沒空何預。
人生一過鳥，此心實可據。
但自了其心，無勞問來去。
偈頌一一二首·其三八
作者：釋清遠
朝代：宋

狸奴白牯念摩訶，貓兒狗子長相見。
諸禪客，薦不薦。
若言自性本圓明，大似捫空追閃電。
偈頌一一二首·其三六
作者：釋清遠
朝代：宋

龍門別無奇妙，剛謂單傳心要。
豈惟淺水無魚，撥剔全無孔竅。
二時展鉢開單，逐日屙屎送尿。
萬事與人一般，子細看來好笑。
偈頌一一二首·其三四
作者：釋清遠
朝代：宋

昔人已乘白雲去，此地空餘綠水流。
綠水一去不復返，白雲千載空悠悠。
湖南舊說老楊岐，失却金毛師子兒。
江南江北無覓處，龍門今日順風吹。
順風吹，囉囉哩，水急風高下釣磯。
偈頌一一二首·其九
作者：釋清遠
朝代：宋

總記不得，天花滿裓。
縱有千言，不如一默。
偈頌一一二首·其九〇
作者：釋清遠
朝代：宋

空生不解巖中坐，春暖桃花樹樹紅。
漏泄天機無覓處，都緣露柱挂燈籠。
燈籠燈籠，却有古風。
露柱露柱，善解提舉。
一旦師姑是女兒，大悟堂中喫茶去。
偈頌一一二首·其九一
作者：釋清遠
朝代：宋

心是根，法是塵，兩種猶如鏡上痕。
痕垢盡時光始現，心法雙亡性即真。
根塵既謝，鏡光現前。
心法雙亡，如何則是。
赤肐𩪸身無妄想，眼聞耳見離攀緣。
偈頌一一二首·其九七
作者：釋清遠
朝代：宋

祇知今日明朝，不覺今朝明日。
事事一似安排，箭箭自然中的。
甜者甜於黄連，苦者苦過白蜜。
喫得者般滋味，不妨邏邏哩哩。
偈頌一一二首·其九九
作者：釋清遠
朝代：宋

東西南北四方人，地闊天遥最是親。
衡岳天台連魏闕，輕輕彈指不勞神。
偈頌一一二首·其九五
作者：釋清遠
朝代：宋

褒禪乍住太乾枯，月白風清入畫圖。
人間縱有千般樂，不及今朝事事無。
偈頌一一二首·其九八
作者：釋清遠
朝代：宋

天得一，斗牛女虛危室畢。
地得一，草木山河并土石。
君得一，上下四維無等匹。
萬象森羅影現中，一顆圓明光的歷。
有歡榮，有愁戚。
或冤親，或順逆。
富且貴，貧且乞。
萬樣千般誰運爲，空谷之聲隨應出。
鴛鴦繡了任君看，不露金針太綿密。
褒禪奉勸各回頭，莫待臨行却啾唧。
識取摩訶般若光，萬古悠悠是今日。
偈頌一一二首·其九六
作者：釋清遠
朝代：宋

雲中石塔摩星斗，定明禪師大張口。
是你之言若解參，不必腰包天下走。
鳥對初陽自在啼，犬逢生漢連聲吼。
偈頌一一二首·其九四
作者：釋清遠
朝代：宋

帝力丘山重，君恩宇宙寬。
不才何以報，處處得心安。
偈頌一一二首·其二
作者：釋清遠
朝代：宋

兩岸蘆花一葉舟，凉風深夜月如鈎。
絲綸千尺慵拋放，歸到家山即便休。
偈頌一一二首·其二〇
作者：釋清遠
朝代：宋

龍門結夏勝諸方，大地山河爲舉揚。
若向九旬參得透，更無佛法可商量。
偈頌一一二首·其二一
作者：釋清遠
朝代：宋

了知一，萬事畢，釋迦彌勒欣今日。
但得心安是處安，無災無難無今昔。
要知佛法根源，記取五月初一。
偈頌一一二首·其二七
作者：釋清遠
朝代：宋

親從家裏來，家中何所有。
持此一片石，廣大堅且久。
靈山曾獻佛，帝釋聊舉手。
心中出何物，安樂并長壽。
偈頌一一二首·其二三
作者：釋清遠
朝代：宋

先師當年末後句，與人皮下挑出刺。
譬如六月日中冰，銷鎔處處皆相似。
後來聽響各流傳，更加一二與三四。
箇中孰是無耳人，明見去來不生死。
偈頌一一二首·其二九
作者：釋清遠
朝代：宋

容顔甚奇妙，光明照十方。
我適曾供養，今復還親覲。
偈頌一一二首·其二二
作者：釋清遠
朝代：宋

入得龍門事事奇，聞聲見色不思議。
山青水綠緣何事，盡是諸人力使之。
偈頌一一二首·其二五
作者：釋清遠
朝代：宋

一竿一笠一蓑衣，急水灘頭下釣絲。
鈎上錦鱗容易得，蘆花深處月明歸。
偈頌一一二首·其二八
作者：釋清遠
朝代：宋

圓明了知，不由心念。
抵死要道，墮坑落塹。
偈頌一一二首·其二六
作者：釋清遠
朝代：宋

打動龍門鼓，喚起鐵餕餡。
請君一咬破，山僧豈相賺。
先師曾得力，滋味今不減。
若也不柰何，好箇鐵餕餡。
偈頌一一二首·其二四
作者：釋清遠
朝代：宋

世人盡道路行難，本分真金入火看。
煉去煉來金體浄，一槌打作玉欄干。
偈頌一一二首·其五
作者：釋清遠
朝代：宋

棒喝齊施古佛宗，三玄三要絕狐蹤。
白雲消散青山在，明月蘆花對蓼紅。
偈頌一一二首·其五〇
作者：釋清遠
朝代：宋

作無作作，貫色通聲。
水中鹽味，不見其形。
偈頌一一二首·其五一
作者：釋清遠
朝代：宋

言無言言，不費脣舌。
未說之法，林中之葉。
偈頌一一二首·其五三
作者：釋清遠
朝代：宋

一葉飄瓢水上歸，姑蘇春色照岩扉。
坐禪片石重來看，却笑山雲拂蘚衣。
偈頌一一二首·其五九
作者：釋清遠
朝代：宋

飄飄颻颻楊柳花，紅紅赤赤遠天霞。
屈屈曲曲龍門路，僻僻靜靜野僧家。
尚不心頭懷勝解，誰能劫外筭河沙。
休糧方子齋兼粥，任運還鄉苦澀茶。
偈頌一一二首·其五二
作者：釋清遠
朝代：宋

龍門潦倒，告報諸人。
既然如是，何故因循。
偈頌一一二首·其五五
作者：釋清遠
朝代：宋

登龍門下無凡客，不假風雷自有奇。
三月進修從此始，經行宴坐可思議。
偈頌一一二首·其五八
作者：釋清遠
朝代：宋

龍門若爲作端午，打動衆人塗毒鼓。
髑髏破後遣誰聞，鑒覺盡時敢言普。
是謂南山鼈鼻蛇，好箇大雄白額虎。
可憐開眼覓眼人，嚇日光中尋入路。
偈頌一一二首·其五六
作者：釋清遠
朝代：宋

十方世界龍門寺，大地山河是學徒。
隨順衆緣成解脫，算來全不費工夫。
偈頌一一二首·其五四
作者：釋清遠
朝代：宋

杜順文殊事可知，定光如來老大隋。
張三李四何王趙，問你渠今是阿誰。
廛市賣魚忘進趣，案頭分肉露全機。
男兒鎖子黄金骨，苦痛無明墮汙泥。
偈頌一一二首·其八
作者：釋清遠
朝代：宋

少室無言語，曹溪有消息。
可憐門大開，而人不能入。
蒼龍得雲雨，猛虎生羽翼。
但解自承當，何勞問知識。
偈頌一一二首·其八〇
作者：釋清遠
朝代：宋

大丈夫，秉慧劍，般若鋒兮金剛焰。
非道能摧外道心，早曾落却天魔膽。
偈頌一一二首·其八七
作者：釋清遠
朝代：宋

出門便是草，閑殺龍門老。
北去禮文殊，南來登五老。
鬢髮已蒼浪，言歸恨不早。
獨立秋風前，相思望江島。
好，好，不用更尋討。
偈頌一一二首·其八三
作者：釋清遠
朝代：宋

若論佛，祇是當人更無物。
若論頂，晝夜舒光照前境。
若論心，看時無相用時深。
若論經，解語能言不是聲。
若論齋，所爲所作盡和諧。
若論願，猶如身在龍門院。
若論了，無慮無疑心皎皎。
心皎皎，增添福壽災殃少。
論量功德廣難思，須彌未大滄溟小。
偈頌一一二首·其八二
作者：釋清遠
朝代：宋

不起疏慵不進修，實無言說實無求。
奪饑人口中之食，驅耕者手裏之牛。
真快活，百無憂。
自是不歸歸便得，五湖風流拍天流。
偈頌一一二首·其八六
作者：釋清遠
朝代：宋

山僧略陞此座，大衆永息狐疑。
各各金毛師子，去來哮吼全威。
臨濟高聲連喝，德山拈棒痛槌。
縱有一言半句，終不別作路歧。
偈頌一一二首·其八四
作者：釋清遠
朝代：宋

一二三四五六七，諷誦受持皆祕密。
如人親入寶山中，一切珍奇從此出。
偈頌一一二首·其六
作者：釋清遠
朝代：宋

浄名居士在家人，不二門深入者親。
一鉢上方香積飯，寥寥千古轉通津。
偈頌一一二首·其六〇
作者：釋清遠
朝代：宋

七七四十九，面南看北斗。
死去與生來，泥牛大哮吼。
偈頌一一二首·其六一
作者：釋清遠
朝代：宋

骨還父，肉還母。
何者是身，分明聽取。
山河國土現全軀，十方世界在裏許。
萬劫千生絕去來，山僧此說非言語。
偈頌一一二首·其六七
作者：釋清遠
朝代：宋

一漏逗，二漏逗，三漏逗，用意攙前先在後。
莫於佛祖結冤親，好看衣珠常離垢。
家中人，鬭頭走，淮南笑殺龍門叟。
有人若會笑因由，眼似銅鈴大如斗。
偈頌一一二首·其六九
作者：釋清遠
朝代：宋

一漚未發時，寶蓋向空垂。
瑞色飄飄起，香風拂拂吹。
何勞輕舉拂，不假略揚眉。
五百曾親獻，如來印可之。
偈頌一一二首·其六二
作者：釋清遠
朝代：宋

總別同異兼成壞，祇是山僧與衆人。
高廣須彌入芥子，無邊剎海在微塵。
晝復夜，秋復春，境寂心融事事真。
七寶大車既如此，去來語默莫因循。
偈頌一一二首·其六五
作者：釋清遠
朝代：宋

尊者憍陳如，九旬最親切。
老少幸相依，上下皆歡悅。
瞻聽離聞見，承覽亦超絕。
四海五湖人，勿謂真機泄。
偈頌一一二首·其六八
作者：釋清遠
朝代：宋

木平山裏人，貌古言復少。
相看陌路同，論心秋月皎。
壞衲線非蠶，助歌聲有鳥。
城郭今日來，一漚曾已曉。
偈頌一一二首·其六四
作者：釋清遠
朝代：宋

趙州不見南泉，山僧不識五祖。
甜瓜徹蒂自甜，苦瓠連根自苦。
偈頌一一二首·其四
作者：釋清遠
朝代：宋

昨朝六月二十六，無角鐵牛生四足。
哮吼一聲人未知，撼動天關并地軸。
隻履又西歸，唱罷胡家曲。
可憐末後太分明，無限清聲徧溪谷。
偈頌一一二首·其四〇
作者：釋清遠
朝代：宋

正當恁麽時，歷劫不曾迷。
步步超三界，歸家頓絕疑。
偈頌一一二首·其四一
作者：釋清遠
朝代：宋

幾回生，幾回死，生死悠悠無定止。
自從頓悟了無生，於諸榮辱何憂喜。
偈頌一一二首·其四七
作者：釋清遠
朝代：宋

龍門三月半，大鼓聲聲喚。
喚得一時來，特地生迷亂。
偈頌一一二首·其四三
作者：釋清遠
朝代：宋

劫火威音前，雖有一壺天。
御樓看射獵，不是刈茅田。
偈頌一一二首·其四九
作者：釋清遠
朝代：宋

思無思思，萬邪一正。
不識玄旨，徒勞念靜。
偈頌一一二首·其四二
作者：釋清遠
朝代：宋

五色燈光眚所成，但除其眚莫除塵。
若言本眼何曾眚，乃是臨河渴死人。
偈頌一一二首·其四五
作者：釋清遠
朝代：宋

泡幻同無礙，如何不了悟。
眼裏瞳人吹叫子，達法在其中。
非今亦非古，六隻骰子滿盆紅。
偈頌一一二首·其四八
作者：釋清遠
朝代：宋

收得本名度牒，踏遍自己山川。
聞有龍門長老，走來學道參禪。
恁麽惺惺漢子，如何立地瞌眠。
忽然睡醒眼開，元來天生自然。
偈頌一一二首·其四六
作者：釋清遠
朝代：宋

諸人未到龍門山，將道龍門在世間。
既到龍門心自在，杉松拂拂水潺潺。
偈頌一一二首·其四四
作者：釋清遠
朝代：宋

臘月扇子功勳絕，浩浩凉風動寥泬。
豈止炎蒸六月天，暫時與君解煩熱。
元侍者求贊
作者：釋清遠
朝代：宋

道雖光明，形則山野。
提折脚鐺，住深蘭若。
拙韵無取，陋容誰寫。
常在左右，覺元侍者。
六句偈六首·前念即凡
作者：釋清遠
朝代：宋

前念即凡，凡不能測。
若人要知，終不指劃。
六句偈六首·前念是凡
作者：釋清遠
朝代：宋

前念是凡，短布裁衫。
長亭送客，落日張帆。
六句偈六首·前念非凡
作者：釋清遠
朝代：宋

前念非凡，語正言讒。
天高海闊，毛羽毿毿。
六句偈六首·後念即聖
作者：釋清遠
朝代：宋

後念即聖，聖不能知。
鐵牛過海，石女生兒。
六句偈六首·後念是聖
作者：釋清遠
朝代：宋

後念是聖，一拳打正。
干戈叢裏，拾得性命。
六句偈六首·後念非聖
作者：釋清遠
朝代：宋

後念非聖，萬象明鏡。
不假薰修，本來清浄。
再得旨退褒山成三偈代違和守錢公·其一
作者：釋清遠
朝代：宋

住山久有烟霞疾，得請放還麋鹿羣。
厚意於公殊未報，深禪聊復對爐薰。
再得旨退褒山成三偈代違和守錢公·其三
作者：釋清遠
朝代：宋

出岫油然亦乘興，倦飛隨意即知還。
有心知到無心域，鳥戀故林雲在山。
再得旨退褒山成三偈代違和守錢公·其二
作者：釋清遠
朝代：宋

公家忠靖有遺德，乃與定明開道緣。
異世今時豈人意，一麾千里是家傳。
別僧演
作者：釋清遠
朝代：宋

西別岷峨路五千，幸携瓶錫禮高禪。
不材雖見頻揮斧，鈍足難諳再舉鞭。
深咸恩光同日月，未能蹤跡上林泉。
明朝且出山前去，他日重來會有緣。
動靜常一
作者：釋清遠
朝代：宋

本自未常迷，何勞今日悟。
守住寂寞城，知君還錯悞。
從前諸聖人，元是凡夫做。
豈有別路岐，教人離憂苦。
祇者生死中，即是佛去處。
有人忽踏著，選甚浄穢土。
一向不回頭，喚之亦不顧。
千聖不奈何，何不省言語。
了却貪嗔癡，即是諸佛母。
勤禪人求贊
作者：釋清遠
朝代：宋

滄溟一滴鹹無際，厚地纖塵廣有餘。
何事陋容人寫得，祇緣蹤跡在龍舒。
十可行十頌·入室
作者：釋清遠
朝代：宋

問道趨師印自心，入門端的訪知音。
此生不踏曹溪路，到老將何越古今。
十可行十頌·宴坐
作者：釋清遠
朝代：宋

清虛之理竟無身，一念歸根萬法平。
物我頓忘全體露，箇中殊不計功程。
十可行十頌·掃地
作者：釋清遠
朝代：宋

田地生塵便掃除，房廊萧洒共安居。
裝香掃地無餘事，默耀韜光示智珠。
十可行十頌·普請
作者：釋清遠
朝代：宋

拈柴擇菜師先匠，進業修身見古人。
若到諸方須審實，龍門此法是通津。
十可行十頌·洗衣
作者：釋清遠
朝代：宋

臨流洗浣莫疏慵，入衆衣裳垢不中。
上下鄰肩薰炙久，身心動念肯消鎔。
十可行十頌·禮拜
作者：釋清遠
朝代：宋

禮佛爲除憍慢垢，由來身業獲清凉。
玄沙有語堪歸敬，是汝非他事理長。
十可行十頌·粥飯
作者：釋清遠
朝代：宋

三下板鳴生死斷，十聲佛唱古今通。
開單展鉢親明取，不可麤心昧苦空。
十可行十頌·經行
作者：釋清遠
朝代：宋

石上林間鳥道平，齋餘無事略經行。
歸來試問同心侶，今日如何作麽生。
十可行十頌·誦經
作者：釋清遠
朝代：宋

夜靜更深自誦經，意中無惱睡魔惺。
雖然暗室無人見，自有龍天側耳聽。
十可行十頌·道話
作者：釋清遠
朝代：宋

相逢話道莫虛頭，大語高聲笑上流。
言下若能窮本末，肯將無義結朋儔。
十憶偈·憶伊余
作者：釋清遠
朝代：宋

憶著伊余後，呵呵笑未休。
何人知此意，有語不堪酬。
十憶偈·憶先師
作者：釋清遠
朝代：宋

一見先師後，堪悲復堪笑。
爲問何以然，八十重年少。
十憶偈·憶南泉
作者：釋清遠
朝代：宋

一歸方丈後，何處覓南泉。
昨夜三更月，寒光照座前。
十憶偈·憶南陽
作者：釋清遠
朝代：宋

丹霞相訪後，從此話南陽。
草作青青色，春風任短長。
十憶偈·憶寒山
作者：釋清遠
朝代：宋

一住天台後，身單布亦穿。
雖然筋骨露，歌笑不堪傳。
十憶偈·憶少林
作者：釋清遠
朝代：宋

一從三拜後，千古錯流通。
永日無人到，蕭蕭檜柏風。
十憶偈·憶曹溪
作者：釋清遠
朝代：宋

葉落歸根後，曹溪一滴深。
山居人少到，真實好知音。
十憶偈·憶趙州
作者：釋清遠
朝代：宋

不下禪床後，曾無善巧言。
平常安樂事，今古謾流傳。
十憶偈·憶雙林
作者：釋清遠
朝代：宋

一入雙林後，天宮事可猜。
賣魚人不厭，何處見如來。
十憶偈·憶龐翁
作者：釋清遠
朝代：宋

石上栽花後，生涯自是春。
若逢親切問，端的不饒君。
同居善說
作者：釋清遠
朝代：宋

世人不識我，求我以形容。
形容不相似，徒觀紙上龍。
若要識得我，問取主人翁。
主人好家業，物物要安藏。
六兄誇藝術，三母足溫良。
南廳善書算，北庫多財糧。
住來但覺久，懶去問張王。
君若一識得，與汝同屋梁。
吳公明求贊
作者：釋清遠
朝代：宋

欲識坦然老，乃是龍門人。
聲名落四方，坐卧今十春。
會見移庵去，何妨邈形真。
平生香火緣，對比即神通。
和五祖老和尚寄鐵牛歌
作者：釋清遠
朝代：宋

混沌未分先剖判，生成不假陰陽煅。
頭角前來是好牛，皮毛更不重更換。
滿目平田無寸草，饑餐渴飲無生老。
威音王佛是如今，有甚衆生可尋討。
哮吼一聲天地動，達人見處吾無用。
坐斷毗盧世界寬，自是衲僧眼皮重。
一遇知音和始齊，自餘總是閑陪從。
和珪首座二頌·其一
作者：釋清遠
朝代：宋

祇論親切不論時，回笑諸方陷虎機。
一句未容開口對，片帆先逐便風歸。
頭頭有路堪行履，物物無差莫棄違。
不見黄梅足奇士，盧公却得祖師衣。
和珪首座二頌·其二
作者：釋清遠
朝代：宋

媿爾相求識歲寒，不嫌危磴路千盤。
歸堂一剳曾親訪，閉戶深山肯自瞞。
月下篇章應獨和，壺中天地共誰看。
臨機大用全收放，何必區區握雪團。
因舉楞嚴經七處徵心成頌
作者：釋清遠
朝代：宋

善逝明知直不邪，要窮妄識是空花。
故令慶喜推心目，勝相初觀始出家。
在內何緣昧肝胃，相知在外又成差。
琉璃比眼還同境，閉障開明未有涯。
合處隨生難定體，根塵兼带轉蓬麻。
世間一切都無著，水陸空行作翳瑕。
七處無歸全失措，從茲始得徧河沙。
夏散輒病既病且惱因書山偈示一一禪者
作者：釋清遠
朝代：宋

萬劫一瞬視，塵沙不動移。
若爲論過未，併總入無時。
海闊波仍匝，心通佛可齊。
床頭木枕子，推出恐人迷。
天台三大士像贊
作者：釋清遠
朝代：宋

岩岩天台，曠闊寰宇。
大士不我，毫端莫取。
蜀客心狂，纖塵一縷。
屈指拊掌，松石猛虎。
生涯何有，流傳今古。
靜對虛堂，非謂無補。
如大師求贊
作者：釋清遠
朝代：宋

比類則疏，現形仍普。
得在一瞬，照窮千古。
雲起吟龍，風生嘯虎。
贊之絕辭，瞻焉奚睹。
妙容非睹
作者：釋清遠
朝代：宋

通身無影像，脫體露堂堂。
不話非聲色，何曾有短長。
河沙恒徧現，故號法中王。
優曇花正開，嗅著不聞香。
妙語方知
作者：釋清遠
朝代：宋

佛與祖師言，拈花示癡子。
我今發此談，何言顛倒爾。
當人自天真，譬之秋潭水。
一物著不得，豈用安名字。
切莫向其中，認之還不是。
不見須菩提，空空達彼彼。
寂體咸周
作者：釋清遠
朝代：宋

妙體無方具徧知，近邦遠利絕毫釐。
根塵應念周沙界，坐斷毗盧發大機。
寒食禮先師真五首·其一
作者：釋清遠
朝代：宋

雲水參尋訪此宗，十年磨刮太虛空。
區區力盡還依舊，方知萬法本來同。
寒食禮先師真五首·其三
作者：釋清遠
朝代：宋

前人說法後人聽，由來兩箇總無情。
祇緣口耳都相似，所以流通道自成。
寒食禮先師真五首·其二
作者：釋清遠
朝代：宋

一悟吾師心便息，信門入處還無入。
二十年中事密如，向人殊不勞心力。
寒食禮先師真五首·其五
作者：釋清遠
朝代：宋

清明寒食與諸人，共禮先師不動身。
萬法本閑心亦爾，將來誰是得吾真。
寒食禮先師真五首·其四
作者：釋清遠
朝代：宋

去人去矣叮嚀囑，住者相承無斷續。
若遇知音一和時，乃知去住常充足。
小師崇堅乞偈
作者：釋清遠
朝代：宋

事辦須尋道，方明爾本來。
禪關無鎖鑰，祇要用心開。
小師崇戒求贊
作者：釋清遠
朝代：宋

似即疏，比仍失。
廓爾空，皎然日。
顧丹青，寫容質。
誰使之，省尋覓。
山中偶作三首·其一
作者：釋清遠
朝代：宋

分明不了却成迷，無限風光付與誰。
若得家山田地穩，自然處處不思議。
山中偶作三首·其三
作者：釋清遠
朝代：宋

休處言休便好休，五湖蹤跡任遨遊。
莫嫌活計無多子，此箇牟尼用到頭。
山中偶作三首·其二
作者：釋清遠
朝代：宋

舊事成空莫可追，舊心將把再思惟。
古今不隔絲毫許，會得如斯也大奇。
山偈
作者：釋清遠
朝代：宋

動境徧娑婆，以之成逼迫。
安心一處坐，從是虛生白。
逼迫何逼迫，膏火煎魂魄。
虛白何虛白，廣教揚孤翮。
良哉靜者心，四海猶爲窄。
匹彼在動士，天地何遼隔。
故茲審觀究，二者俱介僻。
棄彼而奔此，安得有深益。
樂者自何至，苦者自何適。
苦樂忘根緒，由夫征路陌。
路陌苟不征，躭躭本家宅。
昔未厭瓦礫，今豈重金璧。
金璧有所重，瓦礫未可擲。
瓦礫謂金璧，殺盜應非逆。
金璧謂瓦礫，聖賢失蹤跡。
金璧而金璧，瓦礫而瓦礫。
苦樂各平等，法法無假借。
大空離衆念，真實無改易。
樂而無樂相，苦亦無苦跡。
苦樂同十虛，心門廣開闢。
龍吟而鳳鳴，天淵發金液。
人不念諸道，饑口枉求食。
一也及夫此，曹溪稱上客。
因思賢聖人，不寐徹殘夕。
時哉各勉旃，升沉在咫尺。
師常以六隻骰子示禪人六面皆六點復作三頌·其一
作者：釋清遠
朝代：宋

六隻骰子滿盆紅，不用安排祇麽通。
擬欲進前求解會，大似西行却向東。
師常以六隻骰子示禪人六面皆六點復作三頌·其三
作者：釋清遠
朝代：宋

六隻骰子滿盆紅，馬載馿駝一擲空。
赫赤窮來無可賽，請君從此現神通。
師常以六隻骰子示禪人六面皆六點復作三頌·其二
作者：釋清遠
朝代：宋

六隻骰子滿盆紅，塵墨河沙用莫窮。
誰能解展金剛手，祖佛親來亦掃脩。
延促自爾
作者：釋清遠
朝代：宋

春日春山裏，春事盡皆春。
春光照春水，春氣結春雲。
春客春情動，春詩春更新。
唯有識春人，萬劫元一春。
張公壽求贊
作者：釋清遠
朝代：宋

首到東山，晚親龍岫。
歲經寒暑，人非新舊。
塗毒長鳴，優曇勿嗅。
靜對終日，弟子公壽。
彼我不二
作者：釋清遠
朝代：宋

諸人行李處，非我君不能。
我今憑子力，還與汝同心。
彼我無差忒，超然絕古今。
千差非止水，生死自平沉。
對容誰不妙，拂袖省知音。
不墮機前路，明明定淺深。
其如未覺了，彼我徒自侵。
悟首座圖余幻質復求爲贊
作者：釋清遠
朝代：宋

廓然無聖，儼爾有容。
明明絕眹，密密垂蹤。
昔也懷寶，枯木藏龍。
今其示人，巨嶽喬松。
龍吞萬類，松茂三冬。
神而不改，風雲必從。
吾形既得，爾道自鍾。
褒斜路險，漢水朝宗。
感興二首·其一
作者：釋清遠
朝代：宋

空裏形骸夢裏身，夢中身世莫追尋。
可憐一脈巖前水，流入人間古到今。
感興二首·其二
作者：釋清遠
朝代：宋

夢幻空花祇自知，潜思二十九年非。
夕陽芳草曾行處，誰料紅蓮步步隨。
應緣不錯
作者：釋清遠
朝代：宋

法法無差是正修，見聞從此絕漂流。
窮心未到忘心處，一聚根塵安得休。
戴巨濟求贊
作者：釋清遠
朝代：宋

畫出人皆識，相逢道更親。
起雲峰後路，記得往來頻。
早起
作者：釋清遠
朝代：宋

老來愈見心無事，夜永偏知膽更凉。
淺淺地爐猶有火，依依山月尚臨牆。
試將寂滅那伽定，暗寫雕蟲篆刻章。
剛被啼鷄忽驚斷，一時歸入正思量。
昕侍者求贊
作者：釋清遠
朝代：宋

吾行爾隨，吾喚爾應。
唯隨與應，不欠不剩。
因吾識爾，此像果親。
靜而瞻之，道實絕倫。
智海化士乞頌
作者：釋清遠
朝代：宋

乞食山城歸帝里，毗耶鉢飯香而美。
莫念故園桃李春，更參上國西來旨。
木魚
作者：釋清遠
朝代：宋

無端擊此溝中斷，鐘鼓相參無雜亂。
能聞所聞非二緣，以此及此通回換。
凡夫何故作追攀，達士若爲成智觀。
可憐流入薩婆若，醉眠尚爾排魚貫。
標指六偈·入道
作者：釋清遠
朝代：宋

道本無瑕，擬心已差。
纔生眹兆，徧界空花。
若欲全舉，除非直與。
不用增添，現成規矩。
洞徹根源，法法周圓。
靈明法爾，妙絕言詮。
言詮不得，得亦差忒。
迥出根塵，古今取則。
存不可見，亡兮對面。
匪存匪亡，森羅自現。
心外無法，法外無心。
心法齊照，境智甚深。
心忘照滅，境智同歇。
一道通同，十方俱攝。
生死涅槃，元無兩般。
四生六道，息苦停酸。
平等大道，無有邪正。
胡漢不來，欲何爲鏡。
像虛鏡皎，鏡像斯照。
像去鏡亡，千聖非妙。
此門難入，唯君自息。
若入此門，半錢不直。
不直半錢，萬國爭觀。
所以說云，大道體寬。
標指六偈·坐禪
作者：釋清遠
朝代：宋

心光虛映，體絕偏圓。
金波匝匝，動寂常禪。
念起念滅，不用止絕。
任運滔滔，何曾起滅。
起滅寂滅，現大迦葉。
坐卧經行，未曾間歇。
禪何不坐，坐何不禪。
了得如是，始號坐禪。
坐者何人，禪是何物。
而欲坐之，用佛覓佛。
佛不用覓，覓之轉失。
坐不我觀，禪非外術。
初心鬧亂，未免回換。
所以多方，教渠靜觀。
端坐收神，初則紛紜。
久久恬淡，虛閑六門。
六門稍歇，於中分別。
分別纔生，似成起滅。
起滅轉變，從自心現。
還用自心，返觀一徧。
一返不再，圓光頂戴。
靈焰騰輝，心心無礙。
橫該豎入，生死永息。
一粒還丹，點金成汁。
身心客塵，透漏無門。
迷悟且說，逆順休論。
細思昔日，冷坐尋覓。
雖然不別，也大狼籍。
剎那凡聖，無人能信。
匝地茫茫，大須謹慎。
如其不知，端坐思惟。
一日築著，伏惟伏惟。
標指六偈·水月
作者：釋清遠
朝代：宋

水月指陳，最疏最親。
若謂可見，還带重輪。
月皎於上，水流於下。
彼此非干，應緣何假。
聲回響轉，垛成招箭。
指喻孰明，標門誰辨。
凡夫見聞，月皎水渾。
心波業識，奔流苦門。
二乘聞見，如鏡中面。
對像迷真，渠還未薦。
水澄月映，孤光迥迥。
滅此化城，更須前進。
一月耀天，光吞大千。
森羅頓現，亙爾無邊。
齊含寶月，交光廓徹。
非中非外，一多融攝。
毗盧性海，自他無礙。
迷悟悟迷，相亡相在。
一塵百億，百億一塵。
奔走塵剎，不動本身。
光亡月落，幾人摸索。
四十九年，渾用不著。
丈夫壯志，自有行市。
十字路頭，看人失利。
不忻諸聖，不厭凡夫。
拈箕奉箒，跨馬騎馿。
若人笑我，我亦笑渠。
更問如何，我不識書。
標指六偈·見聞
作者：釋清遠
朝代：宋

見極垂光，聽圓含響。
若謂見聞，法成塵想。
光流大千，響傳沙界。
對現全彰，無在不在。
聲不是聲，色不是色。
非色非聲，山高水急。
眼不可見，耳不可聞。
非見非聞，宛爾見聞。
見色聞聲，脫出根塵。
水月鏡像，夢幻施陳。
文殊寶剎，觀音普門。
周羅法界，唯子一人。
身土交映，妙絕凡聖。
本有天真，非病不病。
長歌且唱，妙舞更誇。
東西南北，示現空花。
生死去來，去來生死。
若不如是，多過多咎。
茲言未諦，此語皆宗。
標指若示，古人同風。
標指六偈·語默
作者：釋清遠
朝代：宋

至道非言，言亦可傳。
可傳何也，應物而宣。
言雖應物，物自無物。
無物之言，言音自沒。
絕言之語，妙應還普。
道非晦明，語默同取。
舉復誰唱，物物虛曠。
咸通大千，徧乎塵想。
品類非一，同言異出。
圓音落落，凡聖俱適。
千品萬類，薰含種智。
故此一門，稱無量義。
山河宣演，草木揚音。
長說無間，所謂甚深。
深兮甚淺，不動情見。
最省工夫，凡夫不薦。
不薦最親，妙義敷陳。
歡言即笑，恚怒即嗔。
嗔爲金剛，喜爲迦葉。
華藏毗盧，心心相接。
接兮可見，莫看背面。
無字密言，從茲出現。
現復誰論，非用耳聞。
六根共戶，妙偈星分。
森羅經文，不出一塵。
非舌非辯，雷轉電奔。
展之在手，何法不有。
縱橫三界，無一滲漏。
時人不信，執言說病。
依倚前塵，以爲决定。
决定是心，决定是塵。
心塵所使，非自由人。
諸聖苦口，隨愚過咎。
巧說多詞，强爲分剖。
法無言說，汝須善別。
捨離語言，生死自絕。
凡夫聞此，無說過咎。
取彼無言，冥然長久。
端坐暗獄，以心相續。
背却語言，猶如土木。
捨有之無，落在邪途。
有無俱病，二病俱祛。
祛復何去，不離當處。
當處不生，語默相取。
取兮不知，是東是西。
說即不說，不疑即疑。
故稱佛子，了事凡夫。
是何凡夫，問取李胡。
標指六偈·迷悟
作者：釋清遠
朝代：宋

迷者迷悟，悟者悟迷。
迷悟同體，悟者方知。
迷南爲北，實情取則。
北本是南，悟無移忒。
返究迷緣，莫得來處。
忽悟正方，迷復何去。
其迷則迷，妄自高低。
生死惡覺，枉受膠黐。
達迷無妄，歡喜無量。
殺無明賊，祇在一餉。
一餉之間，冥通大千。
直下了了，三際虛玄。
無始時來，總由今日。
盡未來際，更不尋覓。
當念無念，靈光焰焰。
靈焰騰輝，心智難掩。
靈源蕩碧，森羅普入。
海印發明，非關動息。
根塵不偶，心珠寧守。
返不我觀，出兮還有。
有無齊出，無有蹤跡。
智用雖奇，猶遭悟覓。
悟爲法障，身招罔象。
犴貉無風，徒勞展掌。
祖父書契，本來家業。
舊日風光，不妨要截。
哆哆和和，依前疑著。
元無病痛，何勞說藥。
足踏實地，開眼瞌睡。
大地茫茫，會我如是。
如是之法，不因迦葉。
是誰兒孫，喃喃亂說。
你解亂說，智者便瞥。
此門廣大，愚人自爇。
自謗自爇，不干我事。
我是癡人，汝能靈利。
浮山圓鑒和尚贊
作者：釋清遠
朝代：宋

并汾鐵騎，老息荒丘。
雲施雨罷，花落水流。
海會辭老和尚
作者：釋清遠
朝代：宋

來時無有語，去亦不知聞。
此曲誰能和，轟轟出白雲。
淵禪人求贊
作者：釋清遠
朝代：宋

似余似余，類我類我。
我復謂誰，如火與火。
描邈不就，迎隨不果。
寫出龍門，衲僧災禍。
無情說法
作者：釋清遠
朝代：宋

無情說法異盲聾，聽得之人眼耳通。
不但近塵并遠剎，十方度盡顯全功。
無著道人求贊
作者：釋清遠
朝代：宋

植杖望雲何處，空山獨立凝情。
媿我蕭然無物，謝伊裝點相成。
物我無差
作者：釋清遠
朝代：宋

青山是我身，流水爲我命。
養之以四時，蕭然自條正。
覆育諸衆生，六度自修省。
栽花種菩提，拂石要安靜。
不見楊柳飛，自有蒲萄影。
玩之且不厭，去亦無冤競。
一性一切性，娑婆大圓鏡。
珪首座求贊
作者：釋清遠
朝代：宋

如珪如璋，惟子非我。
且陋且拙，在余是可。
子今傳余，拙則成奇。
物感神會，形動心隨。
凝雲不飛，寒月下映。
孰謂之凡，孰謂之聖。
余猶爾也，奇拙同貫。
嘻嘻期文，大朴未散。
病中示光道者
作者：釋清遠
朝代：宋

我病無形不可見，曼殊室利得深知。
再三若欲通消息，推出床頭木枕兒。
白雲端和尚贊
作者：釋清遠
朝代：宋

綱紀著明，不忘付授。
浄空無際，如日處晝。
欲究根源，瞻之龍岫。
百丈大師贊
作者：釋清遠
朝代：宋

慧燈續傳，福庭宜敞。
常住世間，水月鏡像。
是謂叢林，大智百丈。
示圍爐僧
作者：釋清遠
朝代：宋

爐邊靜坐默無言，勿論麤疏若市廛。
冷暖此中看火色，祖師心印爲親傳。
示栽松僧
作者：釋清遠
朝代：宋

一寸靈苗手自栽，前崗後隴作良材。
敢將不朽傳他日，唯把青青示後來。
示看經僧
作者：釋清遠
朝代：宋

句義縱橫那畔彰，五千餘卷總含藏。
如何不覓根頭意，空看枝邊木葉黄。
示衆
作者：釋清遠
朝代：宋

求心心未諦，等人人不來。
巖花曉來雨，寂寞爲誰開。
示道三偈·合轍
作者：釋清遠
朝代：宋

水中月是天邊月，南北東西更無別。
新羅打鐵火星飛，燒著指頭名合轍。
示道三偈·隨流
作者：釋清遠
朝代：宋

千聖靈蹤百草頭，車然放去號隨流。
後教萬古無人識，笑殺溈山水牯牛。
示道三偈·雙唱
作者：釋清遠
朝代：宋

坐斷千差古路頭，解開種岸濟人舟。
明明一句該羣象，善唱非聲作麽求。
祖師地種花及總頌四首·地
作者：釋清遠
朝代：宋

性地本無生，因生說有地。
流傳古至今，非愚亦非智。
祖師地種花及總頌四首·種
作者：釋清遠
朝代：宋

從昔未曾迷，於今何所悟。
祇緣種性深，更亦無別路。
祖師地種花及總頌四首·總
作者：釋清遠
朝代：宋

五葉花開後，山長水更深。
亂雲橫谷口，游子謾追尋。
祖師地種花及總頌四首·花
作者：釋清遠
朝代：宋

有種有心地，因緣花自開。
要知成果處，却笑祖師來。
美容可觀
作者：釋清遠
朝代：宋

一別海山中，十年春草綠。
相思在方寸，顔容皎如玉。
音書杳不來，桃李繁且熟。
唯有意中人，使我眉頭蹙。
肱維那求贊
作者：釋清遠
朝代：宋

識余者誰，請觀端的。
孰云丹青，謾勞尋覓。
斷雲架巘，皎月在壁。
昭爾惺惺，悟茲寂寂。
與太平四面夜坐
作者：釋清遠
朝代：宋

城中應接同摩詰，雲外無心似老盧。
月白風清深夜坐，出家全不費工夫。
花山
作者：釋清遠
朝代：宋

石龜不念歲月古，舊記已滅名尚留。
道傍蒼木老霜雪，澗畔野草隨春秋。
訛傳細讀華陽傳，靈跡獨聞姚比丘。
可憑定力驗今昔，人間萬事徒悠悠。
蔣山送無著道人歸舒州
作者：釋清遠
朝代：宋

已禮雲中塔，更瞻堂上師。
方思江水北，共集定林西。
一句無多子，千差永不疑。
到家勤愛護，此道少人知。
褒山定明禪師贊
作者：釋清遠
朝代：宋

四海稱唐，師出華陽。
不起燕坐，翱翔帝鄉。
名與山俱，道逐時芳。
濟民助國，能雨能暘。
貧者獲富，熱者得凉。
羣蒙所歸，實在不亡。
觀音像贊二首·其一
作者：釋清遠
朝代：宋

曠大劫來離衆苦，心心永斷諸分別。
聞處真聞實不聞，說時雖說常無說。
法身普現凡聖等，耳根采聽音聲絕。
娑婆最有大因緣，一念清凉除惱熱。
觀音像贊二首·其二
作者：釋清遠
朝代：宋

曠大劫來不虛妄，言言故得皆真實。
應念蒙光迅電飛，尋聲救苦奔風疾。
千章萬句離文字，異韵殊音垂祕密。
現相宣揚遇此時，見聞穎脫欣今日。
讀傳燈錄二首·其一
作者：釋清遠
朝代：宋

虛名虛說傳來久，真語真蹤示後人。
虛實灼然知下落，清風千古見芳塵。
讀傳燈錄二首·其二
作者：釋清遠
朝代：宋

家家門前火把子，半夜愚夫說相似。
碧天如水月如鈎，古今流落閑名字。
讀經
作者：釋清遠
朝代：宋

不染而染妄本虛，染而不染悉無餘。
本虛自是能成事，體浄何妨應萬殊。
斷妄證真心豈息，非真非妄智還迂。
了真了妄如無礙，自在圓明始是珠。
讀靈源十二時歌
作者：釋清遠
朝代：宋

一日日，一時時。
龍門老，心自知。
賢監院求贊
作者：釋清遠
朝代：宋

徧界不藏，毫端獨妙。
縱未嚬呻，已先微笑。
吾子識也，水月斯照。
纖塵不遺，是爲宗要。
起晚
作者：釋清遠
朝代：宋

展脚縮脚饑鼠啼，合眼開眼重露晞。
覺來始了夢時事，夢處寧容覺後知。
瞬息黄粱猶未熟，翩翻蝴蝶正狂飛。
披衣獨坐日正午，試問何如半夜時。
述懷示學者
作者：釋清遠
朝代：宋

細思五十三年事，併入初中後夜心。
須信剎那通過未，更無毫髮作追尋。
隨消舊業根先斷，永絕新殃道已深。
此是安身立命處，故吹一曲報知音。
迷逢達磨
作者：釋清遠
朝代：宋

信步遊梁魏，乘時別少林。
長安車馬客，無限利名心。
送常侍者西歸省親
作者：釋清遠
朝代：宋

本從綿竹過南方，依前歸入綿竹去。
井舍猶爲舊日居，山川不改當時處。
鄰人見之莫驚愕，親里歡迎斷思慮。
有問南方所得時，瘦藤爲我聊輕據。
送禪人入京
作者：釋清遠
朝代：宋

千人叢與萬人叢，無喜無嗔耳目通。
要識太原孚上座，六街鐘鼓鬧鼕鼕。
送郭大夫知鉅野
作者：釋清遠
朝代：宋

東歸半載漁樵樂，北去三年父母來。
金馬玉堂彈指入，寶樓香閣一時開。
遊定明塔院作二頌·其一
作者：釋清遠
朝代：宋

大士安禪地，千松塔院春。
門深松檜老，事古歲時新。
人禮香燈夜，鳥啼花雨晨。
祇應禪石上，去住亦通神。
遊定明塔院作二頌·其二
作者：釋清遠
朝代：宋

白塔雲中路，晴空鳥外簷。
好山長入望，終日坐無厭。
幾箇竹生石，數枝花映簾。
長安曾未到，神力動飛潜。
達磨大師贊
作者：釋清遠
朝代：宋

振摇梁魏，斟酌皮髓。
孰云西來，空槨而已。
素壁虛堂，少林熊耳。
釋迦如來出山像贊
作者：釋清遠
朝代：宋

妙色非身，形容乃普。
閻浮未下，雙林已睹。
曠濟功深，六年行苦。
塵沙相好，萬億剎土。
衆生心浄，佛日常午。
正念蒙光，迷人外取。
雕檀寫㲲，像未孩乳。
今茲範模，傳從乃古。
象步出山，智珠河吐。
水月頓澄，豁開覺戶。
瞻之仰之，豈敢自侮。
常在不滅，此言手舞。
順知藏求贊
作者：釋清遠
朝代：宋

色裏膠青不見形，影中所以邈吾真。
吾真定有非形礙，爲對凡夫顯幻塵。
塵既顯，道彌新，不貴西來彼上人。
頌古六十二首·其一
作者：釋清遠
朝代：宋

杲日連天照有無，孰云善逝坐跏趺。
如今要見當年事，邪正猶來在半途。
頌古六十二首·其一〇
作者：釋清遠
朝代：宋

挂拂遭呵耳便聾，衲僧奚若驗宗風。
金剛腦後抽生鐵，華岳三峰倒卓空。
頌古六十二首·其一一
作者：釋清遠
朝代：宋

家肥生孝子，國霸有謀臣。
拳頭劈口槌，未到無兒孫。
頌古六十二首·其一七
作者：釋清遠
朝代：宋

彼此老來誰記得，人前各自强惺惺。
一坑未免俱埋却，幾個如今眼子青。
頌古六十二首·其一三
作者：釋清遠
朝代：宋

打麵還他州土麥，唱歌須是帝鄉人。
現成財本成家者，多見饑寒在子孫。
頌古六十二首·其一九
作者：釋清遠
朝代：宋

相見錦江頭，相携上酒樓。
會醫還少病，知分不多愁。
頌古六十二首·其一二
作者：釋清遠
朝代：宋

開田說大義，後人莫容易。
百丈總持門，淡而還有味。
頌古六十二首·其一五
作者：釋清遠
朝代：宋

相見言談理不虧，等閑轉面便相輝。
畢竟水須朝海去，到頭雲定覓山歸。
頌古六十二首·其一八
作者：釋清遠
朝代：宋

問答分明是切磋，幾人於此見詨訛。
少年俱决龍蛇陣，潦倒同吟稚子歌。
頌古六十二首·其一六
作者：釋清遠
朝代：宋

大唐國裏無禪師，不許會兮祇許知。
著肉汗衫如脫了，方知棒喝誑愚癡。
頌古六十二首·其一四
作者：釋清遠
朝代：宋

大雄山下斑斑虎，觸著傷人誰敢顧。
親遭一口老婆心，何曾用著腰間斧。
頌古六十二首·其七
作者：釋清遠
朝代：宋

草裏尋常萬萬千，報云飛去豈徒然。
鼻頭是甚閑皮草，十字縱橫一任穿。
頌古六十二首·其三
作者：釋清遠
朝代：宋

百萬人天望舉揚，拈花微笑大乖張。
幾多業識茫茫者，問著勞生沸似湯。
頌古六十二首·其三〇
作者：釋清遠
朝代：宋

池陽何處得捫摸，後代商量苦也無。
古人剛地成多事，敢問如今會也無。
頌古六十二首·其三一
作者：釋清遠
朝代：宋

密密堂堂早二三，本來無物更何堪。
癡人見了生歡喜，作者相逢滿面慚。
頌古六十二首·其三七
作者：釋清遠
朝代：宋

趙州言勘破，笑殺老禪和。
院主鬚眉落，南泉打粥鍋。
趙州勘破，却成罪過。
大地衆生，千箇萬箇。
頌古六十二首·其三三
作者：釋清遠
朝代：宋

長連床上狐屎尿，三聖堂前狗吠春。
跳出金牛窠窟子，月明照見夜行人。
頌古六十二首·其三九
作者：釋清遠
朝代：宋

一問當機絕異同，定乾坤箭驗勳功。
轟轟一掌胲腮下，笑殺雄山者老翁。
頌古六十二首·其三二
作者：釋清遠
朝代：宋

悟人千箇道無憂，肯信遭他第二頭。
寂寞山花寒食後，夕陽西去水東流。
頌古六十二首·其三五
作者：釋清遠
朝代：宋

禍福威嚴不自靈，殘盃冷炙享何人。
一從去後無消息，野老猶敲祭鼓聲。
頌古六十二首·其三八
作者：釋清遠
朝代：宋

醉眠醒卧不歸家，一身流落在天涯。
祖佛位中留不住，夜來依舊宿蘆花。
頌古六十二首·其三六
作者：釋清遠
朝代：宋

春寒料峭，凍殺年少。
切忌參商，別無奇妙。
低頭侍奉，歡喜問訊。
佛法商量，傷子性命。
頌古六十二首·其三四
作者：釋清遠
朝代：宋

玄沙三種病人，有理不在高聲。
引得香嚴老子，走來樹上懸身。
頌古六十二首·其九
作者：釋清遠
朝代：宋

挂得帆來遇便風，須臾千里到家鄉。
臨門上岸逢妻子，歡喜情懷不可當。
頌古六十二首·其二
作者：釋清遠
朝代：宋

法王法令若爲酬，潦倒文殊强出頭。
負累釋迦猶可事，至今千古鬧啾啾。
頌古六十二首·其二〇
作者：釋清遠
朝代：宋

八面當風祇這是，拂袖之談動天地。
堪愛賣身王老師，不作賤兮不作貴。
頌古六十二首·其二一
作者：釋清遠
朝代：宋

南北東西無不利，令人深愛老南泉。
眉毛撕繫如相似，鼻孔遼天不著穿。
頌古六十二首·其二七
作者：釋清遠
朝代：宋

骨裏皮兮皮裏骨，大隋老子無窠窟。
上士聞之笑未休，中流特地生疑惑。
頌古六十二首·其二三
作者：釋清遠
朝代：宋

祖佛場中不展戈，後人剛地起詨訛。
道泰不傳天子令，時清休唱太平歌。
頌古六十二首·其二九
作者：釋清遠
朝代：宋

黄金爲骨玉爲稜，莫把他家此日尋。
多少從來悟心匠，盡將底事繼威音。
頌古六十二首·其二二
作者：釋清遠
朝代：宋

禪床驚震被搽糊，惹得兒孫不丈夫。
拄杖劈頭連打出，也教知道赤鬚胡。
頌古六十二首·其二五
作者：釋清遠
朝代：宋

安國安家不在兵，魯連一箭亦多情。
三千劍客今何在，獨許莊周致太平。
頌古六十二首·其二八
作者：釋清遠
朝代：宋

老大宗師豎指頭，一生用得最風流。
玄沙拗折無人會，年來年去冷颼颼。
頌古六十二首·其二六
作者：釋清遠
朝代：宋

同氣相求事可論，一回見面一歡情。
兩行何處閑文字，一隊誰家好弟兄。
頌古六十二首·其二四
作者：釋清遠
朝代：宋

五色狸奴盡力爭，及乎按劍總生盲。
分身兩處重相爲，直得悲風動地生。
頌古六十二首·其五
作者：釋清遠
朝代：宋

非風幡動唯心動，大海波瀾常洶湧。
魚龍出沒任昇沉，生死聖凡無別共。
無別共底怎麽樣，祖佛傍觀空合掌。
頌古六十二首·其五〇
作者：釋清遠
朝代：宋

欲求佛法往南方，老大宗師爲舉揚。
山花滿地雖狼藉，一陣風來一陣香。
頌古六十二首·其五一
作者：釋清遠
朝代：宋

宗師方便太慈悲，是汝之言實古錐。
萬里神光騰頂後，肯將生死嚇愚癡。
頌古六十二首·其五七
作者：釋清遠
朝代：宋

平生心膽向人傾，到此門中有幾人。
別後都城舊知己，暖烟斜日又黄昏。
頌古六十二首·其五三
作者：釋清遠
朝代：宋

犢牛生子頗相諳，兩眼通紅色似藍。
把火照來無覓處，大家普請一時參。
頌古六十二首·其五九
作者：釋清遠
朝代：宋

著眼看來寧免瞎，全身何用佩金魚。
黄龍意氣雄豪甚，祇爲他家不識書。
頌古六十二首·其五二
作者：釋清遠
朝代：宋

在途在舍若爲酬，莫把先師一例求。
雄雄宇宙如王者，未免半邊無髑髏。
頌古六十二首·其五五
作者：釋清遠
朝代：宋

師真醜拙不堪呈，用盡身心笑殺人。
彼中莫覓絲頭意，白鼻崑崙賀新正。
頌古六十二首·其五八
作者：釋清遠
朝代：宋

佛手馿脚生緣，黄龍元無此語。
直饒恁麽知之，我儂亦未相許。
奉報四海禪人，第一不得錯舉。
頌古六十二首·其五六
作者：釋清遠
朝代：宋

出得出不得，初不離是定。
聖者起凡情，凡人而乃聖。
倒用與橫拈，扶邪及顯正。
春雨春風竹戶凉，落花啼鳥千峰靜。
頌古六十二首·其五四
作者：釋清遠
朝代：宋

趙州一椀茶，驗盡當行家。
一期雖似好，爭免事如麻。
頌古六十二首·其八
作者：釋清遠
朝代：宋

一回思想一傷神，不覺翻然笑轉新。
雲在嶺頭閑不徹，水流澗下太忙生。
頌古六十二首·其六
作者：釋清遠
朝代：宋

潦倒江湖上，竿頭事可咍。
一回浮子動，又是上鈎來。
頌古六十二首·其六〇
作者：釋清遠
朝代：宋

盡力不柰何，按牛頭喫草。
若無錦繡文，難以論嘉藻。
頌古六十二首·其六一
作者：釋清遠
朝代：宋

何故喚作手，衲僧難開口。
擬議自顢頇，可憐大蒙斗。
頌古六十二首·其六二
作者：釋清遠
朝代：宋

彼此且無相負累，行人無不失鈎錐。
雖然不瞎衆生眼，也好拳頭劈口槌。
頌古六十二首·其四
作者：釋清遠
朝代：宋

若有絲毫付與人，可師何得更全身。
人間天上迷逢處，八兩元來是半斤。
頌古六十二首·其四〇
作者：釋清遠
朝代：宋

春至是花開，朱顔安在哉。
可憐園裏色，不入鏡中來。
頌古六十二首·其四一
作者：釋清遠
朝代：宋

春來依舊一枝枝，同地同天道不疑。
未徹之言人莫問，令余特地笑嘻嘻。
頌古六十二首·其四七
作者：釋清遠
朝代：宋

萬象之中獨露身，一回相見一回嗔。
東西南北吾皇化，莫向江頭苦問津。
頌古六十二首·其四三
作者：釋清遠
朝代：宋

奉君三頓曲周遮，屈辱雲門老作家。
渡水穿雲五湖客，欲將何物當生涯。
頌古六十二首·其四九
作者：釋清遠
朝代：宋

老大宗師沒巴鼻，養狗之緣太兒戲。
奪牌禪客如到來，鉛刀爭及吹毛利。
頌古六十二首·其四二
作者：釋清遠
朝代：宋

擘開華岳連天色，放出黄河到海聲。
瞎馿死後蒿枝折，大地如今有幾人。
頌古六十二首·其四五
作者：釋清遠
朝代：宋

楊子江頭楊柳春，楊花愁殺渡頭人。
一聲殘笛離亭晚，君向瀟湘我向秦。
頌古六十二首·其四八
作者：釋清遠
朝代：宋

鼇山成道足人傳，莫是從前話不圓。
頼有玄沙知始末，徧身紅爛在漁船。
頌古六十二首·其四六
作者：釋清遠
朝代：宋

數目分明舉即難，衲僧無不膽毛寒。
須知更有壺中路，但向須彌頂外看。
頌古六十二首·其四四
作者：釋清遠
朝代：宋

雲門答餬餠，言前句後領。
馿鞍爺下頷，到了終不省。
塞却你咽喉，把將餬餠來。
題侍者寮香林閣
作者：釋清遠
朝代：宋

葛厨松枕午窗凉，卧看風雲草木香。
彈指徧遊塵剎盡，故山歸路笑羊腸。
題四面法智禪師塔
作者：釋清遠
朝代：宋

珍重靈知者，綿綿亙古今。
人居千聖外，塔鎖亂雲深。
碧落杉松色，丹崖虎豹音。
回光如到此，必也見師心。
題孫欽之養素軒
作者：釋清遠
朝代：宋

善養不教聲色亂，素絲無染是天真。
有時來此軒中坐，作箇忘機混沌人。
題徐四翁壁
作者：釋清遠
朝代：宋

徐翁活計天真，年老無喜無嗔。
參取面前桑樹，乾坤不出一塵。
題祇園庵
作者：釋清遠
朝代：宋

祇園誰住此，謂是钁頭通。
物外庵邊竹，人間耳畔風。
露畦青戢戢，烟浦綠濛濛。
祇箇潜心處，分明古者同。
題陳子美息陰堂
作者：釋清遠
朝代：宋

湛湛寒溪疊疊山，息陰投老得身閑。
武陵花好春常在，漁棹歌清事不關。
眼底兒孫從富貴，罇前鬢髮任斕斑。
天機日有真消息，頻許禪僧共往還。
題靈光臺壁·其一
作者：釋清遠
朝代：宋

吾初欲作真常語，更恐真常暗流注。
不如不語人共知，人欲知之反勞慮。
崖頭浮圖示其相，臺上野雲飛不住。
周遊獨步或可追，錦繡谷中歸舍去。
題靈光臺壁·其二
作者：釋清遠
朝代：宋

百骸潰散此日言，一物長靈異時語。
此日長靈猶可知，異時潰散憑誰舉。
可知所以有生滅，解舉方能忘取與。
光明寂照徧河沙，慎勿於中論爾汝。
馮濟川教授求贊
作者：釋清遠
朝代：宋

天地無物我無物，隠顯空雲隨出沒。
此間誰是悟玄人，霹靂光中轟一咄。
龍門偶作五首·其一
作者：釋清遠
朝代：宋

明月何皎皎，永夜入我室。
照出萬古心，念此百年質。
隔窗風露泫，擁毳衣衾密。
遲遲不能寐，餘光在東壁。
龍門偶作五首·其三
作者：釋清遠
朝代：宋

嗚嗚鼯鼠啼，時人皆不喜。
得意即相呼，意去當自止。
吉凶由之生，吾未見其理。
此言如未聞，大梅有宗旨。
龍門偶作五首·其二
作者：釋清遠
朝代：宋

叨叨林鳥啼，披衣中夜坐。
撥火悟平生，窮神歸破墮。
事皎人自迷，曲淡誰能和。
念之永不忘，門開少來過。
龍門偶作五首·其五
作者：釋清遠
朝代：宋

每念心中事，頻開掌內珠。
欲憑天上雁，待寄水中魚。
此意終難寫，斯言不可書。
含毫竟寂寞，遶屋樹扶疏。
龍門偶作五首·其四
作者：釋清遠
朝代：宋

初夜凉生早，微雲卷太空。
燈懸松竹露，簾捲薜蘿風。
可笑千年事，能將一念通。
相逢禪客間，細細話吾宗。
龍門常住圖師真知事求贊
作者：釋清遠
朝代：宋

寥廓無狀，孰爲龍門。
有指南路，絕刀斧痕。
因緣去住，任物所論。
黄竹寒湫，曉而復昏。
十竹
作者：釋清順
朝代：宋

城中寸土如寸金，幽軒種竹只十箇。
春風慎勿長兒孫，穿我階前綠苔破。
宿天竺
作者：釋清順
朝代：宋

昔人不可見，行路多長松。
空遺煉丹處，井幹綠苔封。
月明還獨宿，白雲下疏鐘。
夜半桂子落，不知自何峰。
書景舒菴壁
作者：釋清順
朝代：宋

大布君能衣，始知蠶口非。
冢間容一榻，身外但三衣。
護戒避生草，浄心觀落暉。
寂寥能自守，今世固應稀。
林下
作者：釋清順
朝代：宋

久從林下遊，頗識林下趣。
縱渠綠陰繁，不礙清風度。
閑來石上眠，落葉不知數。
一鳥忽飛來，啼破幽寂處。
西湖僧舍
作者：釋清順
朝代：宋

竹暗不通日，泉聲落如雨。
春風自有期，桃李亂深塢。
書木牌·其一
作者：釋無夢
朝代：宋

身爲車兮心爲軾，車動軾隨何計息。
交梨火棗是誰無，自是不除荆與棘。
書木牌·其二
作者：釋無夢
朝代：宋

身爲客兮心爲主，主人平和客安堵。
若還主客不康寧，精神管定辭君去。
句
作者：釋無本
朝代：宋

寺接江聲秋月上，樓依野色夕禽還。
行次漢上
作者：釋無本
朝代：宋

習家池沼草萋萋，嵐樹光中信馬蹄。漢主廟前湘水碧，一聲風角夕陽低。
馬嵬
作者：釋無本
朝代：宋

長川幾處樹青青，孤驛危樓對翠屏。
一自玉皇惆悵後，至今來往馬蹄腥。
偈
作者：釋燈
朝代：宋

天不能蓋，地不能載。
一室無私，何處不在。
贈英公大師
作者：釋玄寶
朝代：宋

□愛王家草聖蹤，獨於小篆苦留功。
何人會得師高意，欲把時風變古風。
偈
作者：釋玄應
朝代：宋

今年六十六，世壽有延促。
無生火熾然，有爲薪不續。
出谷與歸源，一時俱備足。
頌
作者：釋玄本
朝代：宋

看經不識經，徒勞損眼睛。
欲得不損眼，分明識取經。
偈頌九首·其一
作者：釋玿
朝代：宋

鵲既鳴鵲鵲，鴉則鳴鴉鴉。
禾山四打鼓，趙州三喫茶。
春來花處處，雲散月家家。
達磨當年無板齒，祇應特地過流沙。
偈頌九首·其七
作者：釋玿
朝代：宋

與麽文彩，甚生標格。
直下承當，迥超言默。
偈頌九首·其九
作者：釋玿
朝代：宋

一拳拳到黄鶴樓，一踢踢翻鸚鵡洲。
玉麟掣斷黄金鎖，大丈夫兒得自由。
偈頌九首·其二
作者：釋玿
朝代：宋

五五二十五，乖龍不爲雨。
沙石欲生煙，稻麻將槁死。
山僧有箇七字頂輪王陀羅尼，能破龍宮。
開蟄戶，斥雷師，驅電母，布慈雲而洒甘露。
唵囌嚕悉唎囌嚕。
偈頌九首·其五
作者：釋玿
朝代：宋

向來雲岫訪雷峰，朔風吹雪落長松。
今日雷峰訪雲岫，無限春光滿巖竇。
機鋒互換主賓分，八兩元來重半斤。
偈頌九首·其八
作者：釋玿
朝代：宋

休卜度，世間那有揚州鶴。
一身與世等委蛇，萬事隨緣即安樂。
無意來時却宛然，有心用處還應錯。
錯錯錯，莫莫莫，近日秋林多葉落。
鐵牛飛過洞庭湖，西山走入滕王閣。
偈頌九首·其六
作者：釋玿
朝代：宋

墾土誅茆作佛宮，栽田博飯與君同。
夢中十載因緣盡，又拄烏藤過別峰。
臨岐一句如何說，此去平分江上月。
千里同風事宛然，雲山雖別何曾別。
別不別，鷺鷥飛入寒江雪。
頌古三十一首·其一
作者：釋玿
朝代：宋

文死罔明休卜度，瞿曇女子謾鍼錐。
推倒鐵山歸去也，縱橫十字更由誰。
頌古三十一首·其一〇
作者：釋玿
朝代：宋

此兒活計口皮邊，點著風馳與電旋。
謾說鎮州蘿蔔大，何曾親見老南泉。
頌古三十一首·其一一
作者：釋玿
朝代：宋

當機轉處不躊躇，琉璃盤裏走明珠。
趙州老子村校書，一條拄杖兩人舁。
頌古三十一首·其一七
作者：釋玿
朝代：宋

劫火光中共唱酬，隨波逐浪謾悠悠。
剖盡衷腸人不會，草鞋拈取蓋龜休。
頌古三十一首·其一三
作者：釋玿
朝代：宋

無直路，却縈紆。
趙州東壁上，依舊挂葫蘆。
有張公喫村酒，李公醉不醒。
頌古三十一首·其一九
作者：釋玿
朝代：宋

有是父兮有是子，同條生也同條死。
三世如來烈焰堆，互換說法元如此。
莫顛言，休倒語，截斷葛藤須薦取。
頌古三十一首·其一二
作者：釋玿
朝代：宋

庭前柏樹子，一二三四五。
竇八布衫穿，禾山解打鼓。
頌古三十一首·其一五
作者：釋玿
朝代：宋

拶到懸崖撒手時，七斤衫重有誰知。
寒來暑往渾無用，挂在趙州東院西。
頌古三十一首·其一六
作者：釋玿
朝代：宋

明日大悲院裏齋，鐵圍山岳盡衝開。
豬頭象鼻，烏觜魚腮。
石人撫掌呵呵笑，寒山拾得在天台。
頌古三十一首·其一四
作者：釋玿
朝代：宋

利刀截斷命根，跳出狐群狗隊。
拈起萬煅蒺藜，鐵額銅頭粉碎。
頌古三十一首·其七
作者：釋玿
朝代：宋

是賊識賊精識精，南泉無過强惺惺。
趙州禮拜歸堂去，前箭猶輕後箭深。
頌古三十一首·其三
作者：釋玿
朝代：宋

身世悠悠不繫舟，得隨流處且隨流。
今朝有酒今朝醉，明日無錢明日愁。
頌古三十一首·其三一
作者：釋玿
朝代：宋

唇上必并班豹剝，舌頭當的帝都丁。
自古上賢猶不識，造次凡流豈可明。
頌古三十一首·其九
作者：釋玿
朝代：宋

前得得，後不得，一貫誰知兩五百。
雨檜蕭蕭，風松瑟瑟。
隔山人聽鷓鴣詞，錯認胡笳十八拍。
頌古三十一首·其二
作者：釋玿
朝代：宋

相逢打鼓弄琵琶，須是還他兩會家。
曲罷不知何處去，夕陽斜映暮天霞。
頌古三十一首·其二〇
作者：釋玿
朝代：宋

塞北千人帳，江南萬斛船。
菩提窩裏坐，總謂是虛傳。
頌古三十一首·其二七
作者：釋玿
朝代：宋

我手何似佛手，堪笑紫湖養狗。
撞著焦尾大蟲，性命輸他一口。
頌古三十一首·其二三
作者：釋玿
朝代：宋

北禪夜分歲，特地巧安排。
維那出隻手，線去又絲來。
田郎催拍板，鮑老舞三臺。
若教行正令，活作一坑埋。
頌古三十一首·其二九
作者：釋玿
朝代：宋

人人盡有生緣，且非夷狄中原。
鎮府出大蘿蔔，趙州親見南泉。
頌古三十一首·其二二
作者：釋玿
朝代：宋

隔，穿耳胡僧眼睛黑。
東院西邊是趙州，觀音院裏安彌勒。
頌古三十一首·其二八
作者：釋玿
朝代：宋

我脚何似驢脚，擬議知君大錯。
進前欲飲醍醐，已似遭他毒藥。
頌古三十一首·其二四
作者：釋玿
朝代：宋

苦中樂，樂中苦，大唐打鼓新羅舞。
寒山燒火滿頭灰，却笑豐干倒騎虎。
頌古三十一首·其五
作者：釋玿
朝代：宋

喝聲絕處怒雷收，喪盡家風一不留。
總是戰爭收拾得，却因歌舞破除休。
頌古三十一首·其八
作者：釋玿
朝代：宋

家財喪盡沒絲毫，祇箇一身猶恨多。
却向池陽最深處，殺人空手不持刀。
頌古三十一首·其六
作者：釋玿
朝代：宋

大雄山下老狐精，千古叢林惱殺人。
若遇金毛師子子，看伊無處著渾身。
頌古三十一首·其四
作者：釋玿
朝代：宋

夢中要渡深溪水，伎倆多般進不能。
驀地覺來伎倆盡，牀頭山月已三更。
庚辰九日陳世崇來訪說偈
作者：釋珍南州
朝代：宋

從上行不到處行，取步步登高。
從上說不到處說，取言言見諦。
白酒釀千家，黄花開滿地。
噫嘻，陶淵明若知有今此世界，終不執着東籬。
偈三首·其一
作者：釋瑞仙
朝代：宋

吾心似秋月，碧潭清皎潔。
無物堪比倫，教我如何說。
堪嗟古人心，難與今人說。
語與時人同，意與時人別。
今人不會古人意，今日教我如何說。
直饒會得寒山意，秋月碧潭猶未徹。
此夜一輪明皎潔，縱目觀瞻不是月。
偈三首·其三
作者：釋瑞仙
朝代：宋

三箇橐駝兩隻脚，日行萬里趁不著。
而今收在玉泉山，不許時人亂斟酌。
偈三首·其二
作者：釋瑞仙
朝代：宋

棚頭鼓未鳴，部樂未抹搶。
竿木逞伎倆，著忙出定場。
懡㦬便回去，一段最光揚。
新鶑歌
作者：釋瑩徹
朝代：宋

新鶑傍簷曉更悲，孤音清吟囀柔枝。
口邊血出語未盡，豈是怨恨人不知。
不食枯桑椹，不銜苦李花。
偶然弄樞機，宛轉凌烟霞。
衆雛飛鳴何跼促，自覘遊鱗啄枯木。
玄猿何事朝夜啼，白鷺長在汀洲宿。
黑鵰黄鶴豈不高，金籠玉鉤傷羽毛。
三江七澤去不得，風烟日暮生波濤。
飛去來，莫上高城頭，莫下空園裏。
城頭饑烏食腥羶，空園燕雀爭泥滓。
願爲結舌含白雲，五月六月一聲不可聞。
紅梅
作者：釋璉
朝代：宋

嬌朱淺淺透烟光，瘦倚疏簷半出牆。
雅有風情勝桃李，巧含春思避冰霜。
融明醉臉籠輕暈，斂掩仙姿蹙嫩黄。
旦暮風英墮行袂，依微如著袖中香。
浮槎山
作者：釋用孫
朝代：宋

山爲浮來海莫沈，蕭梁曾此布黄金。
梵僧親指耆闍路，帝女歸傳達磨心。
地控好峰排萬仞，澗餘流水落千尋。
靈蹤斷處人何在，日夕雲霞望轉深。
登竺雲山
作者：釋白幻
朝代：宋

獨上千峰與萬峰，晴嵐淡寫海江容。
偶從動問山居事，笑拍巖前一樹松。
句
作者：釋皓
朝代：宋

楚雁傳歸信，吳鷗候過船。
偈
作者：釋益
朝代：宋

一葉落，天下秋。
一塵起，大地收。
一法透，萬法周。
偈
作者：釋省回
朝代：宋

南番人泛船，塞北人搖艫。
波斯入大唐，須彌山作舞。
辭衆偈
作者：釋省回
朝代：宋

九十二光陰，分明對衆說。
遠洞散寒雲，幽窗度殘月。
偈
作者：釋省念
朝代：宋

今年六十七，老病隨緣且遣日。
今年記却來年事，來年記著今朝日。
偈
作者：釋省念
朝代：宋

白銀世界金色身，情與非情共一真。
明暗盡時俱不照，日輪午後示全身。
句·其一
作者：釋省念
朝代：宋

一言截斷千江口，萬仞峰前始得玄。
句·其二
作者：釋省念
朝代：宋

萬里神光都一照，誰人敢並日輪齊。
示執坐禪者
作者：釋省澄
朝代：宋

大道分明絕點塵，何須枯坐始相親。
杖藜日涉谿山趣，便是烟霞物外人。
寄沖退處士章詧
作者：釋真一子
朝代：宋

未遂山中吟，時聞世上音。
笑言失真詮，塵穢濁神襟。
歸植南園芝，馳他北溟金。
千日勤耕耘，自然生瑤琳。
示寂偈
作者：釋真如
朝代：宋

昨夜三更，風雷忽作。
雲散長空，前溪月落。
聽講圓覺經有省作頌
作者：釋真慈
朝代：宋

一顆明珠，在我這裏。
撥著動著，放光動地。
頌
作者：釋真慈
朝代：宋

撥塵見佛，佛亦是塵。
問了答了，直下翻身。
頌塵塵三昧
作者：釋真慈
朝代：宋

鉢裏飯，桶裏水，別寶崑崙坐潭底。
一塵塵上走須彌，明眼波斯笑彈指。
笑彈指，珊瑚枝上清風起。
寄無爲居士
作者：釋真浄
朝代：宋

世俗事無盡，養高心自閒。
蔬園通綠野，林塢带青山。
丹竈忘添火，雲菴懶著關。
別應修省術，七十見朱顔。
留題紹公寂照軒
作者：釋真浄
朝代：宋

幽軒名寂照，四海坐中閒。
景物有遷色，主人無異顔。
野泉澄檻外，香藹起簷間。
涼夜誰相問，寥寥月滿山。
送人之南嶽
作者：釋真浄
朝代：宋

境幽南嶽寺，路向碧巖分。
遠近松相接，高低鐘共聞。
靈禽時奏樂，香石日籠雲。
想到經行處，超然趣不羣。
送張簽判遊開先
作者：釋真浄
朝代：宋

步入青松裏，迢迢一徑通。
漸分華藏界，深隠法王宮。
道與神仙別，人非世俗同。
欲知西祖意，庭柏老春風。
偈
作者：釋真淨
朝代：宋

二十餘年用意猜，幾番曾把此心灰。
而今潦倒逢知己，李白元來是秀才。
偈
作者：釋真覺
朝代：宋

善慧遺風五百年，雲黄山色祇依然。
而今祖令重行也，一句流通徧大千。
偈
作者：釋知幻
朝代：宋

當初不肯住長安，現相須歸泗水間。
今日又還思展化，東來海上鎮狼山。
和東坡
作者：釋知慎
朝代：宋

東軒長老未相逢，已見黄州一信通。
何必揚眉資目擊，須知千里事同風。
偈四首·其一
作者：釋知昺
朝代：宋

此事最希奇，不礙當頭說。
東鄰田舍翁，隨例得一橛。
非唯貫聲色，亦乃應時節。
若問是何宗，八字不著丿。
偈四首·其三
作者：釋知昺
朝代：宋

春光爛熳華爭發，子規啼落西山月。
憍梵鉢提長吐舌，底事分明向誰說。
偈四首·其二
作者：釋知昺
朝代：宋

日日說，時時舉，似地擎山爭幾許。
隴西鸚鵡得人憐，大都祇爲能言語。
休思惟，带伴侶，智者聊聞猛提取。
更有一般也大奇，貓兒偏解捉老鼠。
偈四首·其四
作者：釋知昺
朝代：宋

迷不自迷，對悟立迷。
悟不自悟，因迷說悟。
所以悟爲迷之體，迷爲悟之用。
迷悟兩無從，箇中無別共。
無別共，撥不動。
祖師不將來，鼻孔千斤重。
頌古二首·僧問雪竇明覺如何是佛，曰四山圍繞。
作者：釋知昺
朝代：宋

狂狗逐塊，瞎馿趁隊。
只許我知，不許你會。
寄四明教主
作者：釋祕演
朝代：宋

古疏傳深旨，清流照瘦顔。
四方來問道，半世不離山。
養鶴憐終潔，看雲許共閑。
仍聞焚幻質，幾欲別人間。
山中
作者：釋祕演
朝代：宋

結茅鄰水石，澹寂益閑吟。
久雨寒蟬少，空山落葉深。
危樓乘月上，遠寺聽鍾尋。
昨得江僧信，期來此息心。
洛陽春
作者：釋祕演
朝代：宋

雨霽園林宿靄微，暖風遲日薦芳菲。
池蒲露劍驚魚躍，簾額翻波礙鳥飛。
好景正繁春未半，小桃初放蝶仍稀。
閑中兩兩高陽輩，醉泥東君夜不歸。
淮上
作者：釋祕演
朝代：宋

危橋當古寺，閑倚喜同僧。
極浦霽秋雨，扁舟明夜燈。
風沈入語遠，潮漲月華昇。
萬事空凝念，其如總未能。
示光化軍寺壁
作者：釋祕演
朝代：宋

萬家雲樹水邊州，千里秋風一錫遊。
晚渡無人過疏雨，亂峰寒翠入西樓。
賈希德
作者：釋祕演
朝代：宋

山東持木鐸，高識世難羣。
覽照驚秋鬢，看碑見舊文。
救時曾抗牘，退迹欲眠雲。
帳外橫經者，清朝已立勳。
遊古觀
作者：釋祕演
朝代：宋

參差宮殿倚青天，一別重來四十年。
老檜掛巢時有鶴，亂雲藏洞久無仙。
春移草色抽新带，雨養苔痕壓舊錢。
兩兩相逢皆不合，落花流水石爐煙。
偈一首
作者：釋祖元
朝代：宋

小菴小舍小叢林，土地何須八九人。
若解輪番來打供，免教碎作一堆塵。
偈三首·其一
作者：釋祖元
朝代：宋

剔起燈來是火，歷劫無明照破。
歸堂撞見聖僧，幾乎當面蹉過。
偈三首·其三
作者：釋祖元
朝代：宋

雁山枯木實頭禪，不在尖新語句邊。
背手忽然摸得著，長鯨吞月浪滔天。
頌古四首·其四
作者：釋祖元
朝代：宋

不觸又不背，徒勞生擬議。
開口更商量，白雲千萬里。
香嚴貧
作者：釋祖元
朝代：宋

無地無錐未是貧，知無尚有守無身。
儂家近日貧來甚，不見當初貧底人。
偈頌四十二首·其一
作者：釋祖先
朝代：宋

扶持臨濟正法眼，出手還它勇毅人。
利物應機全體用，叢林又見一番新。
偈頌四十二首·其一一
作者：釋祖先
朝代：宋

寒食清明節，韶光映林樾。
壠上標墳人，眼中流出血。
生滅本無蹤，時人當自決。
君不見水潦曾經馬師踏，直至而今笑不徹。
偈頌四十二首·其一九
作者：釋祖先
朝代：宋

曉來鵲噪一聲聲，象駕崢嶸喜見臨。
款聽琅琅終日語，異苗翻秀映叢林。
偈頌四十二首·其一五
作者：釋祖先
朝代：宋

插一莖草建梵剎，畫出規模何太窄。
爭似亦庵新建立，容盡十方雲水客。
鷲嶺風高，少林月白。
光明寂照遍河沙，萬古流輝有張拙。
偈頌四十二首·其一八
作者：釋祖先
朝代：宋

今朝五月端午節，千妖百怪盡消滅。
艾虎桃符相耳語，摇頭不肯向人說。
無端被者主杖子，對衆一時俱漏洩。
偈頌四十二首·其一六
作者：釋祖先
朝代：宋

鷓鴣啼處百花香，日暖風和春晝長。
昨夜虛空開口笑，祥光瑞氣滿華堂。
偈頌四十二首·其三
作者：釋祖先
朝代：宋

山潤石含玉，林秀淵藏珠。
珠玉兩交輝，情窮意難極。
偈頌四十二首·其三〇
作者：釋祖先
朝代：宋

智慧弓，堅固箭，射破虛空成兩片。
海門斜去兩三行，驚起暮天沙上雁。
牛頭沒，馬頭回，鐵壁銀山一拶開。
上苑玉池方解凍，湖光瀲灧映崔嵬。
却笑普通年遠事，不從葱嶺带將來。
偈頌四十二首·其三七
作者：釋祖先
朝代：宋

黄檗山頭喫棒，大愚肋下築拳。
佛法的的大意，猶隔十萬八千。
偈頌四十二首·其三三
作者：釋祖先
朝代：宋

雪子落紛紛，烏盆變白盆。
忽然日頭出，依舊是烏盆。
偈頌四十二首·其三九
作者：釋祖先
朝代：宋

世出世間希有事，顯發須還過量人。
出沒卷舒驚世夢，蓬萊山色又重新。
偈頌四十二首·其三二
作者：釋祖先
朝代：宋

卧病恰旬餘，氣力無一銖。
皮穿筋骨露，勉强且支梧。
無鹽無米，誰爲分疎。
拄杖子起來，瀉出百斛明珠。
各請點檢倉庫，畢竟是有是無。
山僧不免隨後念箇蘇嚕蘇嚕。
偈頌四十二首·其三五
作者：釋祖先
朝代：宋

一切數句非數句，與吾靈覺何交涉。
字義炳然，當陽一決。
偈頌四十二首·其三八
作者：釋祖先
朝代：宋

大人具大見，大智得大用。
胸中懷六合，掌內握乾坤。
偈頌四十二首·其三六
作者：釋祖先
朝代：宋

心鏡明鑑無礙，豁然瑩徹周沙界。
萬象森羅不覆藏，一顆圓光非內外。
偈頌四十二首·其九
作者：釋祖先
朝代：宋

馬祖陞堂，百丈卷席。
正令不行，拗曲作直。
偈頌四十二首·其二
作者：釋祖先
朝代：宋

客從南方來，報我天童老。
撞破太虛空，全身入荒草。
而今子細思量，令人哭不成哭笑不成笑，寥寥目斷千峰曉。
偈頌四十二首·其二〇
作者：釋祖先
朝代：宋

達磨西來事，今人謾度量。
天河爭起浪，月桂不聞香。
達磨西來事，今人謾度量。
人貧智短，馬瘦毛長。
偈頌四十二首·其二七
作者：釋祖先
朝代：宋

夤緣於此得安閑，屈指三年一瞬間。
好是今朝乘快便，又携藜杖過它山。
偈頌四十二首·其二三
作者：釋祖先
朝代：宋

諸法寂滅相，不可以言宣。
老來不著便，過犯已彌天。
偈頌四十二首·其二二
作者：釋祖先
朝代：宋

辦能開飯店，誰怕肚皮寬，說甚方便不方便。
先入南湖門，次入南湖室。
吞底熱鐵丸，喫底洋銅汁。
本色人到來，沙糖更澆蜜。
偈頌四十二首·其二五
作者：釋祖先
朝代：宋

堯仁廣被三千界，舜德長敷億萬年。
珍重聖恩何以報，只憑一炷海檀煙。
偈頌四十二首·其二六
作者：釋祖先
朝代：宋

有問冬來事，京師出大黄。
漢家勳業在，樊噲與張良。
偈頌四十二首·其二四
作者：釋祖先
朝代：宋

諸人知處良遂知，良遂知處人不知。
王維已死無人畫，留得青山對落暉。
偈頌四十二首·其八
作者：釋祖先
朝代：宋

楊岐鬭勝不鬭劣，秀峰鬭劣不鬭勝。
秀峰乍住沒親疎，箇箇盡懷滄海珠。
滿眼湖山看不足，釋迦彌勒是他奴。
偈頌四十二首·其四
作者：釋祖先
朝代：宋

一夏九十日，今朝喜告畢。
二千年前事，切忌更尋覓。
偈頌四十二首·其四〇
作者：釋祖先
朝代：宋

不坐空王殿，不掛本來衣。
何須更恁麽，切忌未生時。
偈頌四十二首·其四一
作者：釋祖先
朝代：宋

只箇垂垂白髮僧，一生兩度受皇恩。
只憑少室無私句，地久天長祝聖君。
偈頌四十二首·其四七
作者：釋祖先
朝代：宋

舊歲夜來去，去從何處去。
新年今日來，來從何處來。
既無來，又無去，鐵壁銀山成指注。
偈頌四十二首·其四五
作者：釋祖先
朝代：宋

興化打克賓，猛虎驀腰騎。
養子不及父，家門一世衰。
偈頌四十二首·其四六
作者：釋祖先
朝代：宋

種種性相義，我及十方佛。
乃能知是事，晝見日，夜見月。
坐卧經行，曾無間歇，吽吽，有甚交涉。
六祖贊
作者：釋祖先
朝代：宋

颺下採樵斧，直入堆坊舂。
一脚踏到底，黄梅信息通。
定光贊
作者：釋祖先
朝代：宋

天涯海角俱行徧，鬼面神頭只自謾。
却憶當年舊風月，杖頭挑出與人看。
寄王承務
作者：釋祖先
朝代：宋

經年相別無他囑，莫只波波意裏求。
病去藥除消息盡，紅塵堆裏等閒游。
寄蔣山如一翁
作者：釋祖先
朝代：宋

悠悠世路絕躋攀，卧看白雲空往還。
惟有同參一句子，肯將容易混塵寰。
布袋贊
作者：釋祖先
朝代：宋

散誕不拘儀軌，街頭走到街尾。
逢人大笑呵呵，那個知渠肚裏。
示南華行者
作者：釋祖先
朝代：宋

黄梅會裏七千指，虎驟龍馳空點胸。
碓蹯老盧愚且拙，坤維占斷最高峰。
示楞嚴座王
作者：釋祖先
朝代：宋

見猶離見非真見，還盡八還無可還。
木落霜天山骨露，不知誰識老瞿曇。
示禪人寫華嚴經
作者：釋祖先
朝代：宋

毗盧大經卷，塵識久埋藏。
上人筆端力，掇出放毫光。
笑他自城游歷，自倒自起自忙。
江天月曉，夢破斜陽。
一印印定，無法商量。
臨濟贊
作者：釋祖先
朝代：宋

揎拳捋肘，只有一箇。
電卷星飛，抬頭蹉過。
臨終偈
作者：釋祖先
朝代：宋

末後一句，已成忉怛。
寫出人前，千錯萬錯。
自詒
作者：釋祖先
朝代：宋

宴坐白雲裏，經行碧嶂中。
遊人窮不到，幽鳥自怱怱。
送虎丘首座住菴
作者：釋祖先
朝代：宋

劍池拾得豐城劍，凜凜寒光射斗牛。
爲報不平平底事，草菴蓬戶也風流。
頌古三首·其一
作者：釋祖先
朝代：宋

應無所住以生心，大地山河一發沉。
從此別開窮世界，新州柴把貴如金。
頌古三首·其三
作者：釋祖先
朝代：宋

巖頭一拶，虛空迸裂。
父子不傳，神仙妙訣。
頌古三首·其二
作者：釋祖先
朝代：宋

師姑元是女人作，百衲禪僧多罔措。
雁囘沙塞口啣蘆，燕遶紅梁渾不顧。
偈
作者：釋祖印
朝代：宋

昔日南泉親斬却，今朝耶舍示玄徒。
而今賣與諸禪客，文契分明要也無。
乞梅
作者：釋祖可
朝代：宋

朔風吹盡西山雪，合有早梅凌雪開。
不應占看野塘上，分我一枝春色來。
乞菖蒲
作者：釋祖可
朝代：宋

飽聞雲根九節，不改四時鬰然。
願見明窗棐几，淺葉瘦碧相鮮。
乞霜柑
作者：釋祖可
朝代：宋

殊非海外羅浮樣，亦勝洞庭霜後黄。
此實君家能獨有，何時分餉齒牙香。
句·其一
作者：釋祖可
朝代：宋

潄壑夜泉響，掃窗春霧空。
句·其一〇
作者：釋祖可
朝代：宋

杖履尋春事。
句·其一一
作者：釋祖可
朝代：宋

湖山雖不語。
句·其一七
作者：釋祖可
朝代：宋

茅簷欹送晚，苔徑曲邀春。
句·其一三
作者：釋祖可
朝代：宋

蒼崖古木靄烟蘿。
句·其一二
作者：釋祖可
朝代：宋

悠悠蘭渚動歸思。
句·其一五
作者：釋祖可
朝代：宋

一葦鳴桹下渺然。
句·其一八
作者：釋祖可
朝代：宋

亂山爭夕陽。
句·其一六
作者：釋祖可
朝代：宋

有時羅襪步微月，想見江妃相與娛。
句·其一四
作者：釋祖可
朝代：宋

一任此身同轉蓬。
句·其七
作者：釋祖可
朝代：宋

味方河朔葡萄重，色比瀘南荔子深。
句·其三
作者：釋祖可
朝代：宋

懷人更作夢千里，歸思欲迷雲一灘。
句·其九
作者：釋祖可
朝代：宋

驚湍拍岸浮。
句·其二
作者：釋祖可
朝代：宋
体裁：句

故人江北江南岸。
句·其五
作者：釋祖可
朝代：宋

此身未是尋真客，慚愧尋真觀裏人。
句·其八
作者：釋祖可
朝代：宋

千山指去程。
句·其六
作者：釋祖可
朝代：宋

清霜羣木落，盡見西山秋。
句·其四
作者：釋祖可
朝代：宋

窗間一榻篆烟碧，門外四山秋葉紅。
墨梅
作者：釋祖可
朝代：宋

不向江南冰雪底，乃於毫末發春妍。
一枝無語淡相對，疑在竹橋烟雨邊。
天台山中偶題
作者：釋祖可
朝代：宋

傴步入蘿徑，綿延趣最深。
僧居不知處，彷彿清磬音。
石梁邀屢度，始見青松林。
谷口未斜日，數峰生夕陰。
凄風薄喬木，萬竅作龍吟。
摩挲綠苔石，書此慰幽尋。
廬山十八賢
作者：釋祖可
朝代：宋

不能晉室扶傾覆，盡作西方社裏人。
豈意一時希有事，翻令元亮兩眉顰。
春閨
作者：釋祖可
朝代：宋

雪晴梅破發幽香，鶑作春聲入畫堂。
多少玉人魂夢斷，不勝情况恨更長。
書余逢時所作山水·其一
作者：釋祖可
朝代：宋

江勢卷十萬頃，村墅掩三四家。
落雁驚橫烟水，小舟欹著寒沙。
書余逢時所作山水·其三
作者：釋祖可
朝代：宋

江南江北岸，飽歷此山川。
誰信著筆力，盡驅來眼前。
野橋分道路，古木薄風烟。
我欲徑歸去，沙頭人挽船。
書余逢時所作山水·其二
作者：釋祖可
朝代：宋

折葦非關秋色，飛鷗元自斜行。
坐上忽驚丘壑，窗間那有瀟湘。
書性之所藏伯時木石屏·其一
作者：釋祖可
朝代：宋

此自是我輩物，而乃落君家房。
尚喜周旋顧盼，無憂犖确風霜。
書性之所藏伯時木石屏·其三
作者：釋祖可
朝代：宋

胸中定自有此，筆端乃一見之。
摧却岌峨天柱，來成咫尺峨嵋。
書性之所藏伯時木石屏·其二
作者：釋祖可
朝代：宋

淡巃嵷烟雨色，老槎牙霜霰痕。
想見湘岑落木，霧連江月昏昏。
書秦處度所作松石
作者：釋祖可
朝代：宋

憐君作詩自無敵，遊戲詩餘畫成癖。
高堂奮袖風雨來，霜幹雲根動秋色。
長懷祝融天柱峰，萬年不死之喬松。
觀君此畫已無斁，不復望雲支瘦筇。
李伯時作淵明歸去來圖王性之刻於琢玉坊病僧祖可見而賦詩
作者：釋祖可
朝代：宋

坐上柴桑墟落烟，眼中百里舊山川。
候門稚子似無恙，三徑巾車人絕憐。
尚友當須今逸少，丹青寧復老龍眠。
流傳匪獨遺怡玩，端使懦夫懷凜然。
次吳伯江所藏文湖州山水韵
作者：釋祖可
朝代：宋

乘空作山川，妙絕借墨色。
曲折千里素幅間，來自吳興白蘋客。
乃知瀟湘洞庭岸，平吞胸中寄筆力。
清霜摇落江海空，如聞冥冥度驚鴻。
重樓複閣底處所，使我絕欲空濛中。
吳侯吳侯安用許，浪迫歸心赴翛渚。
如何喚得江上船，一卧蒼波占烟雨。
求初老墨梅
作者：釋祖可
朝代：宋

手開玉璽心希有，乃得橫烟冰雪枝。
枯木堂中安用許，適堪病眼發新詩。
秋屏閣
作者：釋祖可
朝代：宋

袖手章江浄渺然，倚風殘葉舞翩翩。
霜鷗睡渚白勝雪，霧雨含沙輕若烟。
楊柳一番南陌上，梅花三弄遠雲邊。
匣鳴雙劍忽生興，我欲因從東去船。
秋懷
作者：釋祖可
朝代：宋

霜禽驚呼山麓音，霜風急吹溪上林。
羲和攬轡不可緩，夏后苦身驚寸陰。
橫河明明月皎皎，遠山蒼蒼水深深。
哀鴻萬里繞雲陣，遊子不眠中夜心。
絕句
作者：釋祖可
朝代：宋

琴到無弦聽者希，古今唯有一鍾期。
幾回擬鼓陽春曲，月滿虛堂下指遲。
觀壯輿所藏伯時馬
作者：釋祖可
朝代：宋

平生徒說追風足，厭見駑駘飽芻粟。
劉侯爲出二馬圖，緬想權奇在坰牧。
本朝不伐大宛城，公初得之無乃驚。
胡沙燕山在吾目，短草落日低邊明。
雄姿忽作風動壁，意氣騰驤欲無敵。
前者驕矜後者馳，信矣能先鳥疾飛。
圉人亦復神超然，亮作俗肉勤加鞭。
吁嗟駿骨世定有，良樂不逢長棄捐。
詠秦處士作枯松
作者：釋祖可
朝代：宋

秦郎真是舊摩詰，寫出崔巍霜雪姿。
林壑卷簾相照映，坐令公子發幽思。
贈中上人
作者：釋祖可
朝代：宋

能來不能款，竟欲與公言。
促策望山去，未須違世喧。
輕帆收落日，獨鳥向前村。
我亦動歸思，一峰烟靄昏。
酬才上人送霜柑·其一
作者：釋祖可
朝代：宋

霜柑寄我莫言少，但得向人懷抱佳。
渺渺新愁入思夢，晚雲連雁雪連沙。
酬才上人送霜柑·其二
作者：釋祖可
朝代：宋

日向南雲望幾回，無因懷抱得重開。
憑君莫惜錦囊句，盡作銀鈎蠆尾來。
霜餘溪上
作者：釋祖可
朝代：宋

水似秋蛇巧作蟠，山如濃翠擁高鬟。
清風明月元無主，乞我烟蘿茅數間。
靖節祠
作者：釋祖可
朝代：宋

靖節非傲世，带恥爲人束。
鬰然霜雪姿，受正如松獨。
高歌歸去來，自種松與粟。
寓意琴書間，處己審纓足。
傾觴三徑醉，頹然忘寵辱。
江山有遺跡，庶以拯流俗。
香林許惠南溪茶作詩促之
作者：釋祖可
朝代：宋

午窗湯餠違煩渴，安得雲腴作短兵。
仙鼎望公能遣贈，只今兀坐聽歌聲。
初退黄龍院作
作者：釋祖心
朝代：宋

不住唐朝寺，閑爲宋地僧。
生涯三事衲，故舊一枝藤。
乞食隨緣過，逢山任意登。
相逢莫相笑，不是嶺南能。
南禪師圓寂日偈二首·其一
作者：釋祖心
朝代：宋

去年三月十有七，一夜春風撼籌室。
三角麒麟入海中，空餘片月波心出。
真不掩僞，曲不藏直。
誰人爲和雪中吟，萬古知音是今日。
南禪師圓寂日偈二首·其二
作者：釋祖心
朝代：宋

昔人去時是今日，今日依前人不來。
今既不來昔不往，白雲流水空悠哉。
誰云秤尺平，直中還有曲。
誰云物理齊，種麻還得粟。
可憐馳逐天下人，六六元來三十六。
送吳恂
作者：釋祖心
朝代：宋

海門山嶮絕行蹤，踏斷牢關信已通。
自有太平基業在，不論南北與西東。
偈頌一百二十三首·其一〇
作者：釋祖欽
朝代：宋

曉天月白，古岸舟橫。
一陽來復，吾道大亨。
偈頌一百二十三首·其一〇〇
作者：釋祖欽
朝代：宋

去歲元宵節，無油不點燈。
今歲元宵節，有月照危層。
偈頌一百二十三首·其一〇二
作者：釋祖欽
朝代：宋

春風陌上郎，得錢隨手使。
貨物忽相當，撞得恰好子。
偈頌一百二十三首·其一〇五
作者：釋祖欽
朝代：宋

久雨不晴，浸爛衲僧鼻孔。
如何是衲僧鼻孔，浮雲散盡碧天寬，赫赫金盆海裏湧。
偈頌一百二十三首·其一一
作者：釋祖欽
朝代：宋

黄面老子，六載辛勤。
尋得鼻孔，打失眼睛。
偈頌一百二十三首·其一一〇
作者：釋祖欽
朝代：宋

火冷灰寒炭又無，大家兀坐嘴盧都。
冷灰堆裡忽豆爆，大地通紅火一爐。
偈頌一百二十三首·其一一一
作者：釋祖欽
朝代：宋

覓起處不得，尋覓處無地。
見色元來見心，見了元來不是。
是不是，鏡不照鏡兮水不洗水。
偈頌一百二十三首·其一一七
作者：釋祖欽
朝代：宋

集雲峰頭獨立，仰祝聖壽無極。
百千甲子春秋，臣僧今日七十，乙酉正月初一。
偈頌一百二十三首·其一一九
作者：釋祖欽
朝代：宋

一夜雨聲滴滴，元是簷前雪消。
冷地令人憶著，相國寺裡芭蕉。
偈頌一百二十三首·其一一五
作者：釋祖欽
朝代：宋

晷影推移線日長，無言童子自商量。
雖然不是神仙藥，海上傳來第一方。
偈頌一百二十三首·其一一六
作者：釋祖欽
朝代：宋

箇事本成現，覓則不可見。
白圭本無瑕，琢磨乃成玷。
執之以實法，空中生閃電。
視之以等閑，脚下添紅線。
若是學道人，好好看方便。
莫看仙人手中扇。
偈頌一百二十三首·其一三
作者：釋祖欽
朝代：宋

海水不可斗量，虛空不可尺度。
浄地不可撒沙，爛泥不可著脚。
偈頌一百二十三首·其一九
作者：釋祖欽
朝代：宋

丁一卓二，見三下三。
和盤掇轉，地覆天翻。
偈頌一百二十三首·其一二
作者：釋祖欽
朝代：宋

撮土成金古趙州，據人來問直相酬。
聲前有意今誰委，門外一江春水流。
偈頌一百二十三首·其一五
作者：釋祖欽
朝代：宋

群陰剝盡，一陽復來。
萬頃清湘，寒冰發焰。
千年古柏，枯榦花開。
偈頌一百二十三首·其一四
作者：釋祖欽
朝代：宋

鐵牛對對黄金角，木馬雙雙白玉蹄。
明舉似君如未會，江南三月鷓鴣啼。
偈頌一百二十三首·其七一
作者：釋祖欽
朝代：宋

連朝淹黑豆，黑豆已萌芽。
滿地天風起，吹開劫外花。
偈頌一百二十三首·其七三
作者：釋祖欽
朝代：宋

人從興化來，接得劍州信。
說道淩霄峰頂碁盤，元是錢王石鏡。
二十年前一共看，今日重逢，有何照證。
偈頌一百二十三首·其七五
作者：釋祖欽
朝代：宋

巴陵三轉語，大仰一甌茶。
有恩成怨恨，無事是讎家。
杜鵑啼血染山花。
偈頌一百二十三首·其七八
作者：釋祖欽
朝代：宋

市行高下不須疑，問著平人自得知。
紅豆啄殘鸚鵡粒，碧梧棲老鳳凰枝。
偈頌一百二十三首·其七四
作者：釋祖欽
朝代：宋

雨中燈，雲中月。
最分明，太皎潔。
偈頌一百二十三首·其三三
作者：釋祖欽
朝代：宋

叢林雖未整肅，更點却要分明。
粒米須還粒飯，八兩定要半斤。
偈頌一百二十三首·其三九
作者：釋祖欽
朝代：宋

弄晴微雨濕春風，柳自青青花自紅。
寄語遊人急囘首，歌樓不在畫橋東。
偈頌一百二十三首·其三五
作者：釋祖欽
朝代：宋

一切法離分別相，依前諸相自如如。
春風影裡乾坤大，無限江山開畫圖。
偈頌一百二十三首·其三八
作者：釋祖欽
朝代：宋

我此潑天門戶，大地一網俱收。
若是祥麟瑞鳳，從教戴角擎頭。
偈頌一百二十三首·其三四
作者：釋祖欽
朝代：宋

萬化之源，萬物之母。
德被河沙，量包海宇。
聖中之聖，主中之主。
慶會一時，壽崇千古。
以坤自貴，月朗太虛。
以乾爲子，紅日卓午。
偈頌一百二十三首·其九七
作者：釋祖欽
朝代：宋

薰風自南來，殿閣生微凉。
諸佛出身處，切忌錯商量。
偈頌一百二十三首·其九九
作者：釋祖欽
朝代：宋

只此見聞非見聞，無餘聲色可呈君。
嶺梅破雪偷開眼，一點清香欲斷魂。
偈頌一百二十三首·其九五
作者：釋祖欽
朝代：宋

盡道先師今日死，誰知今日是生朝。
不知却有何憑據，紫柏黄檀一處燒。
偈頌一百二十三首·其九六
作者：釋祖欽
朝代：宋

晝影當軒夏日長，只知喫粥著衣裳。
光陰倏忽催人老，嫩綠駸駸已過牆。
偈頌一百二十三首·其九四
作者：釋祖欽
朝代：宋

元宵令節，且喜天晴。
高燒銀燭，照佛光明。
偈頌一百二十三首·其二〇
作者：釋祖欽
朝代：宋

兩岸夭桃花欲燃，一絲風動釣魚船。
莫言世上無仙客，須信壺中別有天。
偈頌一百二十三首·其二一
作者：釋祖欽
朝代：宋

杜鵑啼血滿花枝，底事匆匆苦勸歸。
歸到故鄉還似客，村村綠暗與紅稀。
偈頌一百二十三首·其二九
作者：釋祖欽
朝代：宋

夜月透靈犀，寒光吞老蚌。
如是轉法輪，平沉乎萬象。
偈頌一百二十三首·其二二
作者：釋祖欽
朝代：宋

落花三月雨，殘夢五更鐘。
聲色俱銷盡，玄關又一重。
偈頌一百二十三首·其二五
作者：釋祖欽
朝代：宋

前四十五日，知進不知退。
後四十五日，知退不知進。
正當今日，進退兩忘。
季夏極熱，薰風自凉。
時聞一陣藕花香。
偈頌一百二十三首·其二八
作者：釋祖欽
朝代：宋

皇圖更統，佛運亦新。
四海八蠻，咸傾化日，窮巖絕壑，共舞陽春。
偈頌一百二十三首·其二四
作者：釋祖欽
朝代：宋

竟日窗開坐寂寥，岩前笋稚欲齊腰。
幽禽忽起藤花落，磵瀑吹聲度石橋。
偈頌一百二十三首·其五
作者：釋祖欽
朝代：宋

濟北之道，出乎平常。
語默動靜，脫體全彰。
三玄三要，松直棘曲。
四賓四主，鳬短鶴長。
偈頌一百二十三首·其五七
作者：釋祖欽
朝代：宋

父母未生前，畢竟是什麽。
當體沒蹤由，求之即蹉過。
不蹉過，南北東西豈非我。
偈頌一百二十三首·其五九
作者：釋祖欽
朝代：宋

修造工夫已辨，龍神土地亦安。
因甚水雲來往，尚如月曉星殘。
偈頌一百二十三首·其五二
作者：釋祖欽
朝代：宋

解語非干舌，能言不是聲。
碧班班碧剝，當滴帝都丁。
偈頌一百二十三首·其五六
作者：釋祖欽
朝代：宋

秋風生夜凉，壞壁吟寒螿。
的的祖師意，明明不覆藏。
偈頌一百二十三首·其五四
作者：釋祖欽
朝代：宋

插一莖草建梵剎，捏雙空手豎僧堂。
古今相去知多少，七尺單前自較量。
偈頌一百二十三首·其八
作者：釋祖欽
朝代：宋

乳燕飛華屋，梅子正香熟。
連核和皮，一咬百雜碎，元來祖意教意。
雪瀑挂層崖，月狖啼寒木。
偈頌一百二十三首·其八〇
作者：釋祖欽
朝代：宋

閏月月望，月即尋常。
雲埋即闇，雲散即光。
偈頌一百二十三首·其八七
作者：釋祖欽
朝代：宋

成龍者升天，成蛇者攛草。
將謂隨一切性任其所適，誰知憤憤悱悱却成煩惱。
集雲峰高日杲杲。
偈頌一百二十三首·其六
作者：釋祖欽
朝代：宋

栽田且博飯，隨分煮藜莧。
一任少叢林，佛法不怕爛。
偈頌一百二十三首·其六〇
作者：釋祖欽
朝代：宋

不冷不熱爐鞴，半真半假金鍮。
鑄作瓶盤釵釧，却成品字柴頭。
偈頌一百二十三首·其六一
作者：釋祖欽
朝代：宋

是法非思量分別之所到，是義非見聞覺知之所造。
三冬和氣暖烘烘，半夜日頭紅杲杲。
搭著便回，點即不到，已是無端入荒草。
偈頌一百二十三首·其六七
作者：釋祖欽
朝代：宋

一棒打不殺，千古阿剌剌。
是阿誰兮名悉達，更問如何兮四月八。
偈頌一百二十三首·其六三
作者：釋祖欽
朝代：宋

好雨知時節，當春乃發生。
倒栽石上無根樹，枝葉通身一夜萌。
情塵未脫，有眼如盲。
偈頌一百二十三首·其六二
作者：釋祖欽
朝代：宋

火炙胸前暖，風吹背後寒。
西來的的意，親切不相干。
偈頌一百二十三首·其六五
作者：釋祖欽
朝代：宋

南薰入奏，殿閣生凉。
西來祖意，切忌商量。
向下文長。
偈頌一百二十三首·其六六
作者：釋祖欽
朝代：宋

非闕不知圓，非圓不知闕。
圓闕本相因，本無圓與闕。
偈頌一百二十三首·其四七
作者：釋祖欽
朝代：宋

事有萬殊，法無異說。
寒但言寒，熱但言熱。
偈頌一百二十三首·其四三
作者：釋祖欽
朝代：宋

只聞子聲，不見子形，忒煞分明。
只得其體，不得其用，可煞現成。
偈頌一百二十三首·其四二
作者：釋祖欽
朝代：宋

洗面摸著鼻孔，不知打破漆桶。
園裏蓬頭道者，全無供養之心，爛却瓜秧瓠種。
偈頌七十二首·其一
作者：釋祖欽
朝代：宋

無影枝頭一點春，笑他無地可藏身。
黄金自有黄金價，何必和沙賣與人。
偈頌七十二首·其一〇
作者：釋祖欽
朝代：宋

萬法俱忘百念灰，等閑驀鼻拽將囘。
鏡光一照明如日，直得木人心眼開。
偈頌七十二首·其一一
作者：釋祖欽
朝代：宋

語默俱忘非是非，聖凡情盡絕玄微。
穿花蛺蝶深深見，點水蜻蜓款款飛。
偈頌七十二首·其一七
作者：釋祖欽
朝代：宋

發越朕兆，未形消息。
提持佛祖，未行號令。
虛空斫額，萬象拱聽。
偈頌七十二首·其一三
作者：釋祖欽
朝代：宋

那下飛來水面浮，却來遮裏問蹤由。
只因回首不知處，一捏通身冷汗流。
偈頌七十二首·其一八
作者：釋祖欽
朝代：宋

聲前一句蓋諸方，指出乾坤是大唐。
但見皇風成一片，不知何處是封疆。
偈頌七十二首·其一六
作者：釋祖欽
朝代：宋

南山雲起北山雲，上界鐘聲下界聞。
遥望衆僧行道處，天香桂子落紛紛。
偈頌七十二首·其一四
作者：釋祖欽
朝代：宋

一喝當頭雷電奔，人聞說亦闇消魂。
看來何止聾三日，直到如今海岳昏。
偈頌七十二首·其七
作者：釋祖欽
朝代：宋

兩岸桃花紅欲然，洞中流出自涓涓。
仙家不曾論春夏，石爛松枯是一年。
偈頌七十二首·其七〇
作者：釋祖欽
朝代：宋

何須特地弄精魂，摘葉尋枝我不能。
固是話頭成兩橛，不妨同玩雨前春。
偈頌七十二首·其七一
作者：釋祖欽
朝代：宋

覿面提來付與伊，分明此意沒東西。
腕頭有力千鈞重，誰道通身是水泥。
偈頌七十二首·其七三
作者：釋祖欽
朝代：宋

一杯晴雪早茶香，午睡方醒春晝長。
拶著通身俱是眼，半窗疏影轉斜陽。
偈頌七十二首·其七二
作者：釋祖欽
朝代：宋

一種平懷，泯然自盡。
明闇情忘，事理平等。
偈頌七十二首·其三一
作者：釋祖欽
朝代：宋

阿師昨日赴村齋，幾被他人一窖埋。
暴雨卒風迴避得，也成平地露屍骸。
偈頌七十二首·其三三
作者：釋祖欽
朝代：宋

同時啐啄不同時，石火電光猶較遲。
燈影裏行今已會，蹉跎非是落便宜。
偈頌七十二首·其三九
作者：釋祖欽
朝代：宋

巇嶮中平實，平實處誵訛。
覿面承當得去，元來用處不多。
偈頌七十二首·其三五
作者：釋祖欽
朝代：宋

即此見聞非見聞，無餘聲色可呈君。
箇中若了全無事，體用何妨分不分。
偈頌七十二首·其三八
作者：釋祖欽
朝代：宋

脫然語默去離微，覿面持來付與誰。
荷葉團團團似鏡，菱角尖尖尖似錐。
偈頌七十二首·其三六
作者：釋祖欽
朝代：宋

且看雙放更雙收，有底歡聲無底愁。
一切聖賢如電拂，大千沙界海中漚。
偈頌七十二首·其三四
作者：釋祖欽
朝代：宋

人與境空，境與人會。
百尺竿頭，一采兩賽。
偈頌七十二首·其九
作者：釋祖欽
朝代：宋

白衣拜相，平地登仙。
是人知有，別無秘傳。
偈頌七十二首·其二
作者：釋祖欽
朝代：宋

西來十萬路迢迢，智鑑當軒影莫逃。
四海浪平龍睡穩，九霄雲浄鶴飛高。
偈頌七十二首·其二〇
作者：釋祖欽
朝代：宋

東君有令不虛行，三頓烏藤大險生。
龍得水時增意氣，虎逢山色長威獰。
偈頌七十二首·其二一
作者：釋祖欽
朝代：宋

雨散雲收月正明，無端平地鼓雷霆。
慣曾坐斷乾坤客，喚作竅中蚯蚓聲。
偈頌七十二首·其二七
作者：釋祖欽
朝代：宋

劍爲不平離寶匣，藥因救病出金瓶。
南方自古清如鏡，何必無端用甲兵。
偈頌七十二首·其二三
作者：釋祖欽
朝代：宋

當機覿面黑漫漫，且待輕輕著眼看。
剔起眉毛纔擬議，便爲聞見色聲瞞。
偈頌七十二首·其二九
作者：釋祖欽
朝代：宋

同時照用不同時，權實雙行作者知。
有得雖然亦有失，還他龍虎自交馳。
偈頌七十二首·其二二
作者：釋祖欽
朝代：宋

喫飯著衣，事事成現。
俯仰折旋，一見便見。
偈頌七十二首·其二五
作者：釋祖欽
朝代：宋

殺活縱橫得自由，懸崖撒手覓冤讎。
瞎馿滅却正法眼，射斗寒光夜不收。
偈頌七十二首·其二八
作者：釋祖欽
朝代：宋

電光莫追，石火猶遲。
搆弗及處，心不可識，智不可知。
偈頌七十二首·其二四
作者：釋祖欽
朝代：宋

山花似錦，澗水如藍。
面目現在，誰是同參。
偈頌七十二首·其五
作者：釋祖欽
朝代：宋

時勤拂拭與掀翻，錯莫無端認定盤。
點石化爲金玉易，勸人除却是非難。
偈頌七十二首·其五〇
作者：釋祖欽
朝代：宋

虛而靈，空而妙。
冷而看，默而照。
亭亭雪，沒青松，杳杳雲，藏白鳥。
偈頌七十二首·其五一
作者：釋祖欽
朝代：宋

洪蒙未判絕疏親，畢竟難將事理分。
夜半正明還不露，金剛腦後鐵崑崙。
偈頌七十二首·其五三
作者：釋祖欽
朝代：宋

石女高歌木人和，妙用縱橫無不可。
三更初夜月明前，開口幾人曾蹉過。
偈頌七十二首·其五二
作者：釋祖欽
朝代：宋

雲重重又水重重，步不曾移到九峰。
遠涉若還言不易，主人却在半途中。
偈頌七十二首·其五五
作者：釋祖欽
朝代：宋

雲藏無縫襖，花綻不萌枝。
銅壺漏靜，玉戶春熙。
敢問時人知不知。
偈頌七十二首·其五八
作者：釋祖欽
朝代：宋

鷺鷥立雪非同色，明月蘆花不似他。
若作龍生龍子會，目前一路已千差。
偈頌七十二首·其五六
作者：釋祖欽
朝代：宋

天黑雲深飛暮鴉，鷺鷥立雪對蘆花。
幸然不屬今時事，句後聲前會即差。
偈頌七十二首·其五四
作者：釋祖欽
朝代：宋

白玉階前金鳳舞，黄金殿上玉雞鳴。
正中來與兼中到，昨夜雲深月正明。
偈頌七十二首·其八
作者：釋祖欽
朝代：宋

堂堂日用妙無痕，纔涉纖毫即是塵。
照水銀蟾沉夜魄，戀花香蝶醉芳魂。
偈頌七十二首·其六〇
作者：釋祖欽
朝代：宋

動弦別曲古今稀，覿面相呈第二機。
祖父不曾離正位，一簾化日自遲遲。
偈頌七十二首·其六一
作者：釋祖欽
朝代：宋

動即影現，拂即成痕。
聽其自在，萬法無根。